text:
Si bo tin kumpra un eiskast òf un wasmashin nobo, kumpra un modèl di 220/50 Hz. Probablemente e model Oropeo aki ta kosta algu mas karu pero e diferensha aki bo ta saké lihé bèk pa motibu di e uzo ekonómiko. Naturalmente bo mester tin un instalashon di 220 volt den bo kushina òf washòk.
Un transformator grandi tin mas pérdida ku un chikitu. Si akaso bo disidí tòg di kumpra un model amerikano skohe un transformator no mas grandi ku ta nesesario na e modèl di eiskast/wasmashin. Saka e stèker for di stopkontakt na momento ku bo no ta usa e wasmashin
Remplaso di un TL daylight di 36 Watt pa un pera di LED ta ekonomisá mas o menos $20,- anualmente. E kálkulo aki ta válido segun e tarifanan di WEB for di 1-1-2020.


c: text/html

text:
Bandera
A ofisialisá e bandera di Boneiru 15 di desèmber 1981. E bandera di Boneiru ta rektangular (2:3) ku fahanan ku ta bai skùin ariba den kolónan hel, pretu, kòrá, blanku i blou. Grandura i posishonamentu di e kolónan i símbolonan ta stipulá segun proporshon matemátiko.
Símbolonan di e bandera:
- Sírkulo: ta simbolisá un kompas i ta referí na e echo ku bonerianonan ta konosí komo bon nabegante i piskadó;
- Triángulo: ta para pa igualdat pa tur hende for di tur region;
- Strea di seis punto: ta representá e seis barionan original di Boneiru: Kralendijk/Playa, Nikiboko, Tera Kòrá, Antriol, Nort di Saliña i Rincon;
- Koló kòrá di e strea: ta para pa sanger i forsa di sobrebibensia di boneriano;
- Faha hel: ta para pa solo i flor i ta referí na kibrahacha ku ta floria ún biaha pa aña;
- Faha blanku: ta para pa pas i libertat;
- Faya blou: ta referí na laman.

robotstxt: allowed

filter: keep


text:
Parlamentario pa fraccion di AVP, sr Arthur Dowers, a mustra cu studiantenan di Aruba, ta sinti nan mes perdi na Hulanda pa falta di atencion adecuado di principalmente Minister Plenipotenciario Wilfrede Besaril y di Gabinete Wever Croes I y II…
Duna nos Luz Berde
Danki na Bo sosten partido AVP por a sirbi Aruba durante añanan largo. Den periodo 2009-2017 nos a traha duro pa haci nos isla miho, mas bunita y mas solido. Nos a logra hopi. Pero tin hopi mas pa haci. E trabou cu nos a haci durante ultimo e periodo aki ainda ta visibel tur caminda: kilometernan di caminda a wordo construi y hopi mas a wordo reconstrui. Barionan y areanan publico cu tabata decai awe ta bunita y dushi pa biba y pasa tempo aden. E hospital nobo t’ey awor pa duna miho servicio na comercio y miho cuido na ciudadanonan. Scolnan cu tabata den mal estado a wordo reconstrui y a traha scolnan nobo. Cada un di e proyectonan aki a contribui na crea trabou y miho servicio. Nan ta embeyece nos pais y crea oportunidadnan nobo pa nos hendenan y nos economia.
Tuma contacto cu mi
- Avenida Alo Tromp 56 Oranjestad, Aruba
- +297 5830911
- Weg Sero Preto 9 San Nicolas, Aruba


text:
E decision di e duke y dukesa di Sussex pa ‘step back’ di e famia real a sorprende mundo. Ayera nochi Reina Elizabeth a revela cu nan no ta bay uza mas nan status di HRH y nan mester paga £ 2.4 miyon cu e contribuyentenan a gasta den e restauracion di Frogmore Cottage, unda nan lo keda mientras nan ta Reino Uni. E anuncio aki tabata hopi spera pa e protagonistanan di e momento historico aki, ya cu Meghan ta cla pa inicia su bida nobo, incluso ta buscando mansionnan na Vancouver, Canada pa biba hunto cu su casa y yiu Archie Harrison disfrutando di nan libertad.
Prins Harry y Meghan Markle a bay publicamente pa prome biaha riba nan sentimentonan tocante e atencion publico como miembronan di e famia real, durante nan gira na Africa na september. Mientras cu nan tabata eynan, a ser anuncia cu Meghan lo tuma pasonan legal contra un corant nacional pa publicacion di un carta priva cu el a scirbi pa su tata, Thomas Markle. Poco despues, Harry a cuminsa accionnan legal pa acusacionnan historico di pirateria.


text:
Oranjestad-Parlamentario Endy Croes ta preocupa pa e rumbo cu FFD ta bayendo. Pa splica pueblo poco mas di FFD. Kico y kendenan ta FFD y con esaki a lanta? Desde aña 2001, momento cu MEP a gana eleccion aplastante cu 12 asiento, minister di Deporte Ramon Lee tabata tin como vision y conviccion pa renoba stadion Frans Figaroa na Noord. E tempo aya e Stadion tabata cay bou di maneho di ASU. Aruba Sport Unie, esta ASU sinembargo no tin nocion pa maneha parke y nan track record ta papia pa nan mes. Sporthall (awe Centro Libertador Betico Croes) a bira un ruina bou maneho di ASU y gobierno mester a cay aden pa renoba esaki. Stadion na Dakota mescos a bira un ruina y mester a traspas’e pa Lotto pa asina e por a wordo renoba.
Joe Laveist y Frans Figaroa
Joe Laveist na dos ocasion a bira ruina bou nan maneho y gobernacion AVP (Henny Eman) na 1994 pa 1999 a renob’e pa ASU y gobernacion (Mike Eman) a bolbe haci mescos door di renob’e hincando miyones di FDA y a laga esaki den man di ASU. Pues marca mi palabra y warda e corant aki pero aki 6 aña e lo ta na werki y un ruina atrobe. Bo no por keda haci mesun cos y spera un reultado diferente. Stadion na Noord, promer cu esaki a wordo renoba, Ramon Lee a exigi cu mester traspasa esaki sea pa Lotto of pa un identidad nobo pero no por lag’e den man di ASU pasobra e resultado ta conoci. Despues cu ASU a rebeldia masha hopi, Promer Minister e tempo aya Nelson Oduber a convence tur e partnernan pa lanta un Fundacion nobo cual lo carga e nomber di Fundacion Facilidadnan Deportivo y asina traspasa e stadion di Noord den e Fundacion aki y pa asina e proyecto di renobacion por a inicia.
FFD tambe ta secuestra
FFD esta Fundacion Facilidadnan Deportivo ta consisti di 3 miembro di ASU, 3 miembro di Lotto pa deporte y 3 miembro cu minister di deporte ta nombra y nan 9 ta encarga pa cu e maneho di parkenan. A cuminsa cu Frans Figaroa y poco poco a keda traspasa mas parke pa e Fundacion aki. Kico ta pasando actualmente? Gobierno di AVP a converti FFD den un lugar pa complace amigo y a bin cu e idea pa pone bou di e bestuur un Director cu un salario di 10 mil pa luna. A yena FFD cu hendenan di mercadeo cu salario di 6 mil florin pa luna. Consecuentemente no tin placa pa mantencion te cu por ehempel CONCACAF a keur af ambos stadion di futbol y Aruba lo mester hunga su wega di Nations League di CONCACAF dia 9 di september proximo na Corsou. Bestuur di FFD ainda ta den constelacion cu AVP a lag’e y a tuma e postura di Lotto esta pa secuestra e Fundacion.
Traspaso di parkenan pa ASU
Mientras tanto FFD a inicia cu su “Plan Macabro” esta pa cuminsa saca e parkenan for di bou di FFD y traspasa esakinan pa ASU. FFD a inicia e proceso cu veld di Nadi Croes/Crismo Angela y a cuminsa pone Logo di ASU den e parke. Parlamentario Endy Croes ta puntra te unda e grado di sinberguenseria ta bay? Presidente di ASU Gerald Franca sa masha bon cu nan no a pone ni un solo placa pa traha e parkenan aki y ta den bestuur FFD pa complace nan terkedad pa proyectonan por a bay door. Awe kier bin cu un Plan Macabro pa “HORTA” e parkenan aki for di pueblo? Wel momento pa actua a yega pa caba cu sinberguenseria. Parlamentario Endy Croes ta haci un apelacion na e Minister encuestion pa manda yama e 3 miembronan (nombra pa Schwengle) y cu ta representa minister di deporte e siman aki aden pa duna cuenta y stand van zaken di FFD. El que no cumple nos lo yama “chacal” pe y “afueraa”. Parlamentario Croes ta termina splicando cu of mester cumpli of mester cana e caminda legal pero e wega di macabro aki ta termina e siman aki den bon of den malo.


text:
Ora di entrega, gastu i kondishonnan.
Konfirmashon por eskrito di pedido 48 ora (2 dia di trabou) pa entrega na e lugá indiká.
Entrega ta tuma lugá ‘riba dianan normal di trabou di djaluna te ku djabièrnè entre 7:30 di mainta i 4:30 di atardi i ‘riba djasabra entre 7:30 di mainta i 1:00 di mèrdia.
Gastu mínimo di transporte pa Distrito 1 & 2 ta ANG 75 i gastu mínimo di transporte pa Distrito 3 ta ANG 100.
Nos Terminonan General i Kondishonnan ta valido pa tur entrega. Si abo no tin nos Terminonan General i Kondishonnan ‘bo por tuma kopia gratis di nan na nos ofisina. Nos Terminonan General i Kondishonnan ta registrá na Korte di Promé Instansia di Curaçao.
Fecha di efektividat: Entrante 01 di Yanuari 2018. Tur preis ta na Nafl. Sin O.B. Suheto na kambio.


text:
Kralendijk – Kolegio Ehekutivo di Boneiru a proponé un ordenansa den konsepto pa un impuesto nobo pa turista. A manda esaki pa Konseho Insular pa keda tratá. Mirando ku den komunidat tin pregunta, gobièrno di Boneiru ke informá kon leu ta ku e ordenansa nobo. No ta bai alkansá pa introdusí e impuesto di turista nobo pa 1e di yanüari 2022. Ta trahando pa e ordenansa nobo por bai na vigor pa fin di promé kwartal di 2022.
Sistema nobo
A skohe pa proponé un sistema nobo di impuesto pa turista, pa motibu ku e aktual sistema no ta funshoná manera debe ser. Na e momentunan akí ta logra kobra solamente 50 porshento mas òf menos di impuesto pa turista. Pa e motibu akí gobièrnu di Boneiru ta pèrdè algun mion na entrada pa aña.
Pa algun aña kaba gobièrno di Boneiru, huntu ku sektor turístiko di nos isla, ta hasiendo esfuerso pa yega na un impuesto pa turista nobo. Ku e ordenansa nobo ta proponé pa kobra kada no-residente e impuesto pa turista un bia pa aña, i ta motivá e bishitante pa paga adelantá online. Tin posibilidat tambe pa paga na aeropuerto ora yega Boneiru. E tarifa proponé ta $ 50 pa persona pa aña. Pa e islanan di èks Antia Hulandes ta proponé un tarifa mas abou, esta di $10 pa persona pa aña. Studiantenan boneriano ku ta studia pafó di e isla no mester paga e impuesto di turista.
Ku e entrada ku ta generá ku e impuesto akí, gobièrnu por inbertí pa drecha kalidat i durabilidat di nos infrastruktura i di e produkto turístiko di Boneiru. Na promé lugá esaki ta benefisia tur siudadano di Boneiru. Pa e empresario den e sektor i e turista tambe e ta krea mas fasilidat i un eksperensia mas agradabel. Por inbertí e entradanan aki tambe pa promové nos kultura i asina posishoná Boneiru komo un isla outéntiko i úniko. Un meta importante pakiko mester generá mas entrada ta, ku por inbertí mas den entrenamentu i kurso pa nos hendenan, pa krea mas oportunidat pa hende lokal por gana un bon entrada di turismo.
Na promé instante tabata intenshon pa e impuesto nobo pa turista drenta na vigor entrante promé di yanüari 2022 pa turistanan ku ta hospedá. Sinembargo, a resultá ku e fecha akí no ta alkansabel.
Turismo krusero
E ordenansa den konsepto ku a keda mandá pa Konseho Insular, ta proponé un subida di e impuesto pa turista ku yega ku barku krusero.
Boneiru tin bon kontakto ku e kompanianan di krusero grandi. Resientemente a tene kòmbersashon ameno ku e kompanianan akí, i gran mayoria a duna di konosé ku nan ta sostené e oumentu proponé. Nan tambe ta mira ku mester di e entrada pa por inbertí den mehorashon di nos fasilidatnan. Ademas, nan ta indiká ku a duna nan sufisiente tempu pa inkluí e kambio den nan paketenan ku nan ta ofresé.
Proseso
Kolegio Ehekutivo a presentá e konsepto di ordenansa pa un impuesto pa turista nobo na Konseho Insular. A disidí despues ku lo agregá un amienda. Konseho Insular lo trata e tópiko aki den e aña nobo. Ta hasi esfuerso pa introdusí e impuesto pa turista nobo promé ku fin di e promé kwartal di 2022.


text:
KRALENDIJK – Segun Mario “Bòlòshi” Soliano den entrevista ku nos redaktor deportivo Ibi Piar e siman aki, a bisa ku e asuntu di gymnan ku no por habri aktualmente relashoná ku Covid-19, tin su persona hopi prekupá.
Riba nos pregunta kua ta e motibu di prekupashon, sr. Soliano di “Mario Soliano’s Gym”, a bisa ku bia pasá e la keda tres luna ku su gym será, esaki sin entrada sin nada pa kubri e gastunan ku e la hañé konfrontá kuné, sin sa unda e kue pa ayudo ku e situashon ku a presentá, loke a nifiká pèrdida pa su persona.
E ke trese bon kla dilanti pa tur hende skucha pa loke ta e parti di sentro di gym ku e asuntu di covid-19. E gym mester tin aire liber, di kua e sentro di gym di su persona tin 8 bentana, 1 porta grandi i dos porta mas. Ke men aire liber. Mester tene kompashon ku e gymnan ku tin aire liber. Si bo tin por ehèmpel 100 hende, puntra nan ki ora nan por trein, ki dia i ki manera por yega na un areglo pa por trein sikiera 1 ora pa e gym por sigui drai. Awor den situashon di COVID-19 ta pidi pa keda saludabel i den moveshon pero ta dal gymnan sera.
Awó a dal gym sera, pero tin ku tene kompashon ku esun ku tin ku paga e hür di su edifisio, otro gastunan adishonal di awa i koriente etc. Tin hende no ta bai pidi koperashon i no tin kompashon ku nan Gym ta será, ta bo asuntu, wak pa mi haña mi sèn fin di luna. Tur luna e debe di hür ta sigui subi i yega dado momentu ku no tin entrada mas i tin ku dal gym su portanan sera.
Si bo dal bo gym sera ku e kayente aki i tera ku ta yena e lugá, ta tur kos ta bai pèrdí, loke ta otro problema mas. Ta difísil p’abo dal bo portanan di gym sera snòk snòk. Tin tambe ku si bo habri pa aire pasa den e lugá o pa hasi limpi, nèt a pasa kontrolá, ta pensa ku ta habrí bo gym ta, loke no ta e kaso.
E situashon ta unu fèrfelu i difísil. Laga nos spera kiko i kon lo bai sigui ku e situashon aki.
Nos ta kere sinseramente ku lo mester tin solushon i koperashon pa esaki pa tòg e sentronan di gym funshoná manera sr. Soliano a trese dilanti, esta habri sierto oranan pa sierto grupo por trein pa evitá e aglomerashon di hende riba otro. Nos ta kere ku tur kos por.
Ta papia tin ku papia i yega na entendimentu ku otro, loke ku lo mester por.


text:
Diahuebs merdia, pa mas of menos 12’or y 38, a drenta un melding telefonico cu dilanti di Giselle Department Store tabata tin un hende muhe drumi abao. Na e sitio a papia cu e homber F., kende a declara cu e dama ya un anochi anterior tabata para dilanti di Fung’s Supermarket. E tabata den un Hyundai cora. E dama a declara cu su casa a bay pasa pret cu dos hende muhe y cu e no tabata sinti su mes bon e momento ey.
Polis a mira cu e dama tabata tin varios pildo den su auto y tambe tabata tin varios hangua. E auto tabata un desaster, caminda cu tabata tin varios rol di papel, entre otro, plama. Personal di ambulance a bin na e sitio y a hib’e ambulance pa hospital pa tratamento medico avansa. Central a wordo poni na altura.


text:
WILLEMSTAD — Di 14 pa 26 di ougùstùs, Michael Arvelo riba invitashon di Confederacion Panamericana de billar tabata na Argentina kaminda ela fungi komo hefe di arbitrahe durante di e kampionatonan Panamerikano di pool.
Su tremendo aktuashon a habri mas porta, sigur kaminda ku ela risibi invitashon di Sr. Juan Rafael Cruz Pérez kende ta e persona enkargá ku e sekshon tékniko di Komité Olímpiko Nicaragüense. E invitashon ta den kuadro di e di 11 juegos Deportivos Centroaméricanos kual lo bai tuma lugar den luna di desèmber benidero. Shete pais, kual ta Belize, Costa Rica, El Salvador, Guatemala, Honduras, Nicaragua y Panamá.
Nan lo ta parti di e weganan aki. Michael Arvelo lo ta biahando di 10 pa 15 di oktober pa duna kurso na 22 persona ku lo bai fungi komo rèfri durante di e weganan aki. Di 11 pa 13 lo duna e kurso den e sede ofisial di komité olímpiko nicaragüense. Esaki ta un logro mas ku nos hendenan ta profilando na nivel altu den mundu deportivo internashonal.
Tin dos invitashon pendiente pero no lindura pa Perú y Panamá. Michael lo duna e kurso tantu pa arbitrahe di pool y tambe pa karambola. Pa esnan ku no sa, Michael Arvelo ta refri sertifiká pa WPA world pool billiard association for di òktober 2006 i por aktua den tur evento internashonal ku ta ouspisiá pa WPA
Pa mas informashon por komuniká ku Michael Arvelo na 567-4636 of via mail macarvelo1957@gmail.com


text:
“Mi a wordo usa y mi a wordo gaña, nan tur a campaña cu e mesun protocol pero awe nan ta haci cu e protocol ey no ta existi.” Awe den oranan di mainta medionan di comunicacion a wordo convoca pa un conferencia di prensa di Solangel Dinmohamed-Lacle ken a trece dilanti su situacion politico den partido MAS y a aclaria cierto preguntanan.
Despues di eleccion dia 25 di juni, ora e votonan individual di candidatonan riba diferente lista a bira conoci esaki a trece diferente discusionnan den partidonan politico na unda partido MAS cu tabatin un acuerdo firma tambe a sali den luz publico cu un incidente entre dos candidato.
Solangel Dinmohamed-Lacle cu tabata candidato number 4 riba lista di partido MAS a dicidi di keda keto pa cu e caso aki pero awe pa despues di casi un luna, el a kibra e silencio y trece dilanti e banda di su medaya “den cuadro di transparencia y integridad” cu ta nifica hopi pa su persona como ser humano y como un politico, manera e mes a menciona.
Dinmohamed-Lacle a señala cu dia 6 di mei candidatonan a firma un protocol denomina ‘Protocol den Democracia Parlamentario’ na unda tabata indica cu e candidato cu mas voto tabata esun prome yama cu lo drenta Parlamento di Aruba.
E protocol aki a ser presenta na comunidad door di tur miembro di partido incluyendo e lider di partido MAS Marisol Lopez-Tromp, el a bisa cu dia 6 di mei nan a sinta den un reunion di partido na unda e lider di partido a propone pa nan firma e protocol aki na unda tur candidato a firma cu excepcion di candidato number 6 (Michel Mungra) cu no tabata presente den e reunion y cu no tabata un candidato oficial riba e lista, segun Dinmohamed-Lacle a declara.
“Na e momento aki a duna number pa cada candidato y a bisa cu number lo no ta importante, pasobra nos lo bay na base di e protocol, nos tur a firma e protocol aki y nos tur a bay di acuerdo pa cumpli y honra e protocol aki”, el a comenta.
Di mesun manera, el a trece dilanti cu nan tabata na haltura cu ta existi un kiesverordening y cu esey ta riba e protocol pero nan tambe tabata consciente cu nan tabata tratando cu “personanan adulto cu a yama nan mes integro, sincero y confiabel” cu nan tabata firmando un documento cu un lider di partido cu tin 23 aña di experiencia politico.
Dinmohamed-Lacle a enfatisa cu e ta consciente cu e no a saca su mes pero el a aclaria cu el a saca mas voto cu candidato number 2 (Aquannette Gunn) y candidato number 3 (Bartholomeus Koster), e tambe a papia cu kiesverordening den su articulo number 92 cu sin su 189 voto partido MAS no lo a haya e di dos restzetel, loke ta nifica cu nan por a haya un stoel so den parlamento, pero sinembargo nan a dicidi pa no honra e protocol aki, manera el a afirma.
For di dia 6 di juni te cu dia 25 di juni dia di eleccion, Dinmohamed-Lacle a bisa cu tur candidato a usa esaki como un herment di campaña na unda cu diferente documentonan cu el a presenta den conferencia di prensa el a sustenta loke el a trece dilanti.
Despues cu resultadonan a sali, Dinmohamed-Lacle a bisa cu el a purba di haya contacto cu lider di partido MAS “22 biaha mi a yama señora Lopez Tromp sin ricibi ni un solo yamada back, despues di tres dia mi a pidi un reunion cu caracter urgente pa e por duna un aclaracion di loke ta pasando riba e protocol cu nos tur a firma, na unda cu mi a haya un mensahe di Sra Tromp e cual ta bisa cu e ta hopi ocupa cu asuntonan politico y tur cos lo cana a base di kierverordening”, Dinmohamed-Lacle a señala.
Na e momento aki, tambe el a indica cu el a tuma contacto cu Aquannette Gunn na unda cu el a bisel’e cu e tambe lo sigui e kiesverordening y “cu mi lo haci lo cual lider di partido bisa mi pa haci” loke Dinmohamed-Lacle a declara cu esaki tabata un hanchi di awa friu p’e.
“Mi a wordo usa pa señora Lopez Tromp y mi a wordo gaña pa Aquannette Gunn, nan tur a campaña cu e mesun protocol pero awe nan ta haci cu e protocol ey no ta existi”, el a sigura.
Tocante e video cu Gunn a publica riba su rednan social, Dinmohamed-Lacle a expresa cu el difama su persona y cu a wordo usa pa no cumpli cu e protocol, “e video aki ta e video cu a causa cu awe partido MAS no ta forma parti di gobierno”, den e video tambe a menciona cu Dinmohamed-Lacle tabata practica ‘Canibalismo’ na unda cu el a informa medionan di comunicacion presenta cu durante campaña el a bishita 624 cas di e cual 1 di nan a pidi e presencia di Gunn.
E motibo di pakico Dinmohamed-Lacle no a reacciona dianan anterior, segun el a manifesta no tabata pa miedo of cu Gunn tabatin rason, e motibo cu el a scoge segun e mes a sigura ta pa prudencia pasobra el a laga Lopez Tromp asumi su rol di lider, na unda el a tuma contacto cune y a manda un carta na directiva y cada candidato di partido MAS pidiendo aclaracion riba e protocol y pidiendo Gunn pa rectifica pero esey no a sucede.
Di mesun forma, segun el a afirma Lopez Tromp a usa mesun modus operandi cu miembronan di gobierno anterior a haci cune ora e tabata minister cu a wordo retira for di su funcion “mi ta kere akinan nos por haya un bon imagen di ken en realidad Marisol Lopez Tromp ta y nan a forma un complot pa purba tacha mi”.
Dinmohamed-Lacle a menciona tambe cu lider di partido Lopez Tromp a menasa su persona na unda el a bisa cu e ta haci Lopez Tromp responsabel di su integridad fisico y di su famia, pa finalisa el a afirma cu e no a retira for di partido y cu el a haya un carta for di directiva na unda a señala cu e no ta miembro di dje mas y cu lo tuma pasonan legal pa loke ta trata e video na unda el a wordo difama.


text:
Bailamento den pareha ta yuda tene un conexion special cu e persona cu bo ta stima. Tene man y acerca e curpanan na otro, ta permiti pa tin un acercamento cara a cara y di curason pa curason.Ta e amabilidad cu uno ta transmiti di su curpa, mientras ta move di un banda pa otro, sin importa e genero cu ta baila.
Bailamento ta lanta pasion y erotismo, y ta bisa cu baile y sexo ta bay man den man y esey ta loke ta hacie iresistibel. Bo por bisa hopi di un pareha, p’e forma cu nan ta baila. Bailamento, mescos cu sexo, no ta rekeri musica, pero hopi biaha e ta e chispa pa cende e candela pa un bon sesion.
Ora bo ta baila, bo conexion intimo tambe ta crece. Ta brasa otro y ta mishi cu otro pa mas tempo, cu un abraso rapido. E conexion fisico y sexual ta laga boso sinti mas sensual.
Ora bo baila cu bo pareha, e comunicacion ta mehora, pues ta obliga boso pa presta atencion y comunica tanto verbalmento como no verbalmente, loke ta profundisa e aprecio mutuo.
No ta niun secreto, cu e baile por ta terapeutico, p’esey ta uz’e comunmente como un calmante pa stress. Sali bay baila ta duna bo un tempo leu di e responsabilidadnan. E ta un escape y respiro.


text:
Cookies
Wèpsait di Entidat Públiko Boneiru ta hasi uso di cookies.
Kiko ta un cookie?
Un cookie ta un fail di teksto ku ta bini huntu ku e páginanan di e wèpsait aki. Bo browser ta warda e informashon aki. E ora ei otro páginanan riba e wèpsait aki por pidi e informashon aki di manera ku bo sistema di wèpsait sa ku por ehèmpel bo a log in òf nò.
Utilidat i nesesidat
E cookienan ku e wèpsait aki ta usa ta nesesario pa un funshonamentu bon i seif di dunamentu di servisio di Entidat Públiko Boneiru.
Informashon di usuario
Entidat Públiko Boneiru ta kolektá informashon di usuarionan di e wèpsait. Ta anonimisá IP-adrèsnan outomátikamente i páginanan ku un usuario a mira no por keda konektá na sierto IP-adrèsnan despues.
Do not track
Entidat Públiko Boneiru ta respetá e funshon Do Not Track (DNT) di bo browser. Si bo a aktivá e funshonalidat di e DNT via e konfigurashonnan di bo browser, e ora ei e wèpsait no ta warda informashon di uso di bo bishita na wèpsait di Entidat Públiko Boneiru.


text:
Wayaca/Green Corridor
Diasabra den careda di 12’or y 40 di marduga a sosode un accidente serio riba Green Corridor na altura di Wayaca Falls.
Na prome instante a bisa cu ta trata di un accident den cual un motociclista su so lo a accidenta.
E motociclista tabata riba un brommer Hayabuza color preto MFA 915. E motociclista lo a keda seriamente herida y tawata ariba caminda drumi na banda di e muraya cu ta separa e corridor.
Na e sitio a resulta cu un Kia Rio maneha pa un cabayero tambe tabata envolvi den e accidente.
Aparentemente e motociclista lo tabata coriendo cu velocidad hopi halto y a dal contra e Kia Rio Shinishi pa despues perde control y cay, unda cu e brommer mes debi na e velocidad halto a sigui lastra un 100 meter bay mas pariba.
Polis a yega hopi lihe na e sitio y mesora a pidi pa presencia di ambulance cu hopi urgencia. Tambe polis a cera e caminda for di e rotonde di Airport pa rotonde Mahuma. Rapid responder di ambulance a yega prome y despues di un rato un ambulance a yega na e sitio.
E paramediconan despues di a trata e motociclista na e sitio, a transporte pa hospitaal e tawata na tino ora e la wordo hiba.


text:
WILLEMSTAD — Den kuadro di selebrashon di 60 anya di Federashon di Tenis di Mesa di Korsou lo bai tin in grandioso torneo internashonal di pin pon ku ta kuminsa diahuebs 13 di oktober den sala di Sentro Deportivo korsou I lo termina diadumingu 16 di oktober ku e weganan pa finalnan di e diferente kategoria.
E grandioso torneo internashonal di master aki lo wordu dedika naun di nos grandinan den e deporte di pin pon ku ta sr. Eduardo “Dito” Vlieg ku a sali na 3 okashon kampion di Korsou tabata ta tambepresidenet di e Federashon di tenis di Mesa di Korsou.
E torneo internashonal aki lo wordu organisa den diferente kategoria di edat kual nan ta ; 35 – 45, 46 pa 55, 56 pa 65 I 66 + tambe lo tin in kategoria habri pa tur hungado kual ta konta premionan cash pa balor di 1750 dollar.
E torneo aki lo kuminsa diahuebs 13 di oktober pa 7 or di anochi I ta kontinua diabierne mainta pa 10 or I diabierne atradi pa 6 or mientras ku diasabra mainta pa 9.30 lo kuminsa ku e kategoria habri I ta sigui diasabra atardi pa 5 or mientras ku diadumingu maita 10 or lo tin e weganan final I entrega di premionan.
Tur bon fanatiko di pin pon I deporte en general ta wordu kordialmente invita pa bin bishita e weganan di pin pon internashonal aki ku ta konta ku partisipashon di mas di 50 hungador for di Ulanda, Venezuela , Aruba, Boneiru I Korsou.
Entrada ta kompletamente gratis den sporthal Errol Rooi na Sentro Deportivo Korsou.


text:
LES 22
Kico Ta Tuma Luga na un Sucursal?
Miembronan di e famia di Betel ta sirbi den diferente departamento, sosteniendo asina e trabou di predica den un of varios pais. Nan ta traha den team di traduccion, ta imprimi revista, encuaderna buki, distribui literatura, produci material audio of video, of atende otro asuntonan di e teritorio cu nan ta sirbi.
E Comite di Sucursal ta supervisa diferente actividad. E Cuerpo Gobernante ta nombra na cada sucursal tres of mas anciano cualifica pa sirbi como Comite di Sucursal. E comite aki ta responsabel pa e bon funcionamento di nan sucursal. Nan mester tene e Cuerpo Gobernante na altura di e progreso di e trabou di predica y di cualkier problema cu por surgi den nan pais of den e paisnan cu ta forma parti di e teritorio cu nan ta supervisa. E informenan aki ta yuda e Cuerpo Gobernante dicidi ki topico ta bon pa trata den futuro publicacionnan y tambe na reunion- y asambleanan. Regularmente e Cuerpo Gobernante ta manda su representante pa bishita e sucursalnan y duna e Comitenan di Sucursal e guia necesario pa nan por cumpli cu nan tareanan. (Proverbionan 11:14) Como parti di un programa special, e representante di e oficina principal ta duna un discurso pa anima e hendenan cu ta biba den e teritorio di e sucursal.
E ta duna yudansa na e congregacionnan local. Na sucursal, ruman hombernan responsabel ta aproba formacion di congregacion nobo. Nan ta dirigi actividad di pionero, misionero y superintendente di circuito cu ta sirbi den e teritorio di e sucursal. Ademas, e comite ta organisa asamblea y congreso, coordina e trabou di construccion di Salon di Reino nobo y percura pa cada congregacion haya literatura cu nan mester. Tur loke ta tuma luga na un sucursal ta pa yuda cumpli cu e meta di predica e bon noticia na un manera ordena.—1 Corintionan 14:33, 40.
-
Con un Comite di Sucursal ta yuda e Cuerpo Gobernante?
-
Kico ta e responsabilidadnan di un sucursal?


text:
Natacion a sigi na Compleho Acuatico
Patrick y Anahi a competi den diferente disciplina
Compleho Acuatico Eduardo Movilla un biaha mas tabata cla pa e landadornan di e Weganan Centroamericano y del Caribe awenochi. Di Aruba a participa Patrick Groters y Anahi Schreuders den diferente disciplina.
Patrick tabata prome den e B Finale den 100m lomba, caminda ta logra un tempo di 56.92 seconde, cu tabata e 2do lugar cual porcierto ta un record nacional di Aruba. Anahi a mira accion algun rato despues den e final di 50m pecho. E ta termina na di seis lugar den e competencia cu un tempo di 33.33 seconde.
Mester menciona cu Anahi den e fase preliminar mainta a logra un tempo di 32.98 seconde cual ta un record nacional di Aruba.


text:
Topa ku nos na Aruba
Baha barika sin Bai Gym 💪🏼.
Lesa tur info bon.
- –> Lo bo baha 1cm pa 3cm pa siman.
- –> Lo bo baha 1kg pa 1.5kg pa siman.
Na momentu kubo barika baha (kima vet)
Bo peso tambe lo baha. I viseversa
Loke nos ta prepara
Pa bo baha barika👇🏼
- Un BMS meal plan nobo+ Drink plan NOBO di 7 dia di kuminda i koi bebe nan fasil pabo prepara.
- Bo Plannan lo ta kuadra pa bo. Abase di bo kategoria.
- Bo ta haña support di nos banda (BMS team) via e-mail pa 4 siman largu.
- E support ta pa bo por hasi tur tipo di preguna, manera si bo ta keda ku hamber, bo tin kuminda kubo no ta kome, tin kos ku bo ke kambia, bo no ta bahando, etc. Pa nos yudabo drecha, adapta, mehora, pa bo tambe tin eksito.
- —>Tur menu tin Breakfast – Lunch – Dinner i 2 snacks.
- —>Bo plan lo ta kuadra ku e kategoria ku bo ta kai aden, abase di bo Sekso, peso, edat, estatura i nos strategianan.
Reglanan … ✍🏼
- Despues ku bo risibi bo plan, bo por pidi remplaso kumindanan ku bo no ta kome.
- Pan, aros i batata ta obligatorio. Sin nan, e no ta bai bon.
- Nos ta komunika via e-mail so,
- Nos ta responde tur mensahe denter di 1 pa 48 ora.
- Bo tempu di support ta start dia ku bo risibi bo plannan.
- Despues di registrá bo ta risibi un e-mail ku info pa hasi pago.
- Bo ta risibi bo plannan mesora, ora bo hasi bo pago.
Preis I Pago 💶
Tur pago ta personal i cash, dia ku nos topa 4 di October.
Den e formulario di registrashon bo por skohe unda bo ke topa ku nos.


text:
Diamars mainta dentista Hendrik Marsman a bay pafo di edificio di Parlamento pa haci un denuncia di loke e ta kere ta accionnan no etico di parti di su colega dentista y Parlamentario pa partido MEP, Arthur Vallejo. Tambe a papia di iregularidadnan den e sector di cuido medico aki di parti di instancianan oficial y e peliger cu tin cu un caso manera esun di Kawaiah por ripiti pasobra ningun hende ta para responsabel pa e fout cometi.
Marsman a cuminsa treciendo dilanti su puntonan tocante dentista Kawaiah. El a recorda con e, hunto cu otro profesional di e ramo diesocho luna pasa a para dilanti di edificio di DVG pa denuncia cu Kawaiah no tabatin su permiso na ordo.
“Mi a cana un caminda di cruz cu DVG, Jerry Staring, minister, coordinador…. Nunca ningun hende a yama mi of papia riba dje. Mi so a bringa diesocho luna y a culmina siman pasa den e detencion di e dokter aki. Y ta resulta cu e no por traha na Aruba”, el a comenta.
E ta considera esaki un berguensa pa Aruba cu un cos asina por a sosode y te awe nan a tene ningun hende responsabel na e instancianan di gobierno: DVG, Dienst Onderwijszaken y AZV tambe mester wak den spiel paso eynan tambe tin problema. “Bo no por confia riba DVG so, bo tin cu wak nan antecedente tambe; pero nan tur a laba man. Mi tin miedo cu e cos aki lo ripiti atrobe na Aruba si no tin cabes ta lora”, asina Marsman a bisa.
Ki ora cu e tabata reclama na AZV e entidad tabata sali na defensa y alaba Kawaiah na luga di haci un investigacion pa wak ki ta pasando. “Klakkeloos y blindelings nan a kere cu tur cos ta bon.”
Pa e relato completo y pakico e ta pidi retiro di Arthur Vallejo, lesa TREMPAN


text:
HENGELO, Hulanda – E evento di FBK-Games Hengelo a bira e evento number un di atletismo internashonal na Hulanda. FBK-Games ta forma parti di Asosiashon Internashonal di Federashon nan di Atletismo (IAAF) su World Challenge ku entre otro tin evento nan na Rio de Janeiro, Mosku, Daegu, Madrid i Hengelo.
Den e e kompetensia di e aña aki tantu Churandy Martina komo Brian Mariano a partisipá. Ambos den e evento di 200m, ya komo ku no tabata tin e evento di 100m den e kompetensia di e aña aki. Martina a yega na promé lugá den e evento di 200m, koriendo su mihó tempu riba 200m di e aña aki ku ta 20.23 sekònde. Ku e tempu aki Martina ta kibra e rèkert di 25 aña bieu riba 200m na FBK-Games. Na 1988 Henry Thomas di Merka a marka e rèkert aki ku un tempu di 20.39 sekònde.
Brian Mariano a finalisá na di ocho lugá den e kompetensia aki. Apesar di esaki e ta logra kore su mihó tempu pa e aña aki, ku un tempu di 21.64 sekònde.


text:
Wanawa Afrika Prekolonial: Un Introdukshon, ke pone atenshon riba historia i kultura di e kontinente afrikano den e époka promé ku kolonialismo oropeo a tuma lugá. Te ainda hopi hende ta asosiá Afrika solamente ku e historia di sklabitut transatlántiko i ta neglishá e echo ku e kontinente akí tabatin un historia riku i diverso. Historia di Afrika no a kuminsá ku e komèrsio di sklabitut transatlántiko, kaminda miónes di su habitantenan a keda transportá komo katibu pa e kontinente amerikano. Hopi biaha a pinta Afrika solamente komo víktima di kolonialismo, i no komo agente di su propio historia i kultura riku. Intenshon di e buki akí ta pa enfoká riba su diversidat históriko, ekonómiko, kultural i sosial pa asina amplia konosementu di esaki.
E buki ta un introdukshon kòrtiku na papiamentu di historia i kultura di Afrika prekolonial ku e intenshon tambe pa stimulá hende pa nan mes sigui profundisá den esaki. E ophetivo ta pa duna un bista global di naturalesa di e kontinente, kon estadonan grandi i chikí a desaroyá den transkurso di tempu, nan subida i tin biaha kaida, i tira lus riba personahenan di importansia den e historia, miéntras ta menshoná tambe kon esakinan tin biaha ta konektá ku historia di sklabitut transatlántiko. Ademas e buki ta duna un bista di e kultura diversifiká i heterogéneo di e kontinente.
Rose Mary Allen (Kòrsou, 1950) ta antropólogo i profesor ekstraordinario den kátedra di Kultura, Komunidat i Historia na University of Curaçao Dr. Moises da Costa Gomez. El a publiká diferente buki i artíkulo riba tereno di imigrashon, sosiedatnan basá riba e sistema di sklabitut, músika, forma di kombibí den Karibe, historia oral, e dinámika di formashon di identidat, nashonalismo moderno, i asuntunan ku ta regardá género. El a risibí Premio Boeli van Leeuwen i Premio Cola Debrot na 2015 pa su kontribushon na siensia.
In de media
- Antilliaans Dagblad 4 maart 2022.


text:
pasadia pa mucha (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 382 bia
- deskripshon: Un pasadia ta un kas kaminda ta organisá diferente aktividat i guia pa bishitantenan ku tin un ke otro desabilidat físiko òf mental. Asina nan ta siña kon anda ku nan hèndikèp mas mihó posibel di moda ku nan por biba na kas sin hopi yudansa èkstra.E ta tambe un lugá pa hende desabilitá sali bai i pa e mantené kontakto ku otro hende. E ta ofresé kos di hasi útil. Tin pasadia pa mucha i hóben (mayoria bia esaki yama pasadia pa mucha) i tin pasadia pa adulto desabilitá.
- hulandes: orthopedagogisch dagcentrum
Glosbe
-
Glosbe ta un dikshonario internashonal, klek riba e siguiente konekshon:
pasadia pa mucha
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
pasadia pa mucha
anterior i siguiente
-
anterior: pasadia
-
siguiente: pasado
buska
palabra mas resien
palabra mas mirá


text:
INTRODUKSHON DI E BUKINAN DI TESTAMENT BIEU
E estudio aki ta duna un bista general di kada un di e 39 bukinan di Tèstamènt Bieu. E lektor por haña mihó idea ken tabata outor di e buki, ki fecha e buki a wòrdu skirbí, bou di ki sirkunstansia, kiko tabata proposito di e outor, i muchu mas. Tambe tin introdukshon di kada un di e sinku sekshonnan den Tèstamènt Bieu pa duna mihó komprendementu.
Proposito di e estudionan aki, skirbí pa Dean Ressler, ta solamente introduktorio i komo resultado, nan no ta un eksposishon di e teksto mes.
INTRODUKSHON DI E BUKINAN DI TESTAMENT NOBO
E estudio aki ta duna un bista general di kada un di e 27 bukinan di Tèstamènt Nobo. E lektor por haña mihó idea ken tabata outor di e buki, ki tempu e buki a wòrdu skirbí, bou di ki sirkunstansia, kiko tabata proposito di e outor, i muchu mas. Tambe tin introdukshon di kada un di e sinku sekshonnan den Tèstamènt Nobo pa duna mihó komprendementu.
Proposito di e estudionan aki, skirbí pa Dean Ressler, ta solamente introduktorio i komo resultado, nan no ta un eksposishon di e teksto mes.
E estudionan aki no ta kompletá ainda. Solamente e bukinan ku ta listá a wòrdu kompletá. E deskripshon ariba ta loke nos ta antisipa ora tur buki di Tèstamènt Nobo ta kompletá
ESTUDIO DI E TEKSTO SALMONAN
Esaki ta skemanan òf strukturanan skirbí pa Dean Ressler pa kada Salmo ku eksepshon di Salmo 119. Den algun kaso, tin splikashon di sierto aspekto di e teksto den e kapítulo.


text:
Tokante BES(t) 4 kids
BES(t) 4 kids ke ofresé akohida di mucha i akohida despues di skol di bon kalidat, seif i aksesibel pa tur mucha na Hulanda Karibense.
BES(t) 4 kids ta un kolaborashon entre e Entidatnan Públiko Boneiru, Sint Eustatius i Saba i e Ministerionan di SZW, OCW, VWS i BZK. E meta ta fortifikashon di tur akohida pa mucha i akohida despues di skol na Hulanda Karibense. E enfoke ta riba e kreashon di un ambiente seif i kariñoso pa mucha ku ta aksesibel pa tur mayor. Di moda ku kada mucha tin e chèns pa desaroyá su mes plenamente.


text:
LES 21
Kico Ta Betel?
Betel ta un nomber Hebreo cu ta nifica “Cas di Dios.” (Genesis 28:17, 19) E ta un nomber apropia pa e complehonan cu testigonan di Jehova tin rond mundo for di unda nan ta dirigi y sostene e trabou di predica. E Cuerpo Gobernante ta sirbi na e sede mundial cu ta keda den e Estado di New York, Merca. For di eynan, e directiva aki ta supervisa actividad di e sucursalnan cu tin den varios pais. E rumannan cu ta sirbi na e complehonan aki ta manera un famia, e asina yama famia di Betel. Manera un famia uni, nan ta biba y traha hunto; nan ta come hunto y studia Bijbel hunto.—Salmo 133:1.
Un luga unico caminda miembronan di e famia ta duna di nan mes. Na tur Betel, tin homber- y muhernan cristian cu a dedica nan mes pa haci e boluntad di Dios y pa sirbi interesnan di Reino full-time. (Mateo 6:33) Niun di nan no ta haya salario, pero nan ta haya un luga di biba, cuminda y zakgeld pa yuda nan cu nan gastonan personal. Tur e rumannan cu ta sirbi na Betel tin un asignacion, sea nan ta traha den oficina, cushina of comedor. Algun ta sirbi den e departamento di imprimi y encuaderna literatura, den departamento di limpieza of di mantencion, den laundry of otro departamento.
Un luga yen di actividad cu ta apoya e trabou di predica e Reino. E meta principal di cada Betel ta pa yuda mas tanto hende posibel conoce e berdadnan di Bijbel. E foyeto aki mes ta un bon ehempel di esey: A skirbie bou di supervision di e Cuerpo Gobernante. Despues, a mand’e electronicamente na cientos di team di traduccion rond mundo, pa despues imprimie via mashinnan di velocidad halto na diferente drukkerij di Betel. Finalmente, a mand’e na e mas cu 110.000 congregacionnan. Durante cada fase di e proceso, famianan di Betel ta duna nan apoyo indispensabel na e tarea di mas urgente cu nos tin awe, esta, di predica e bon noticia.—Marco 13:10.
-
Ken ta sirbi na Betel, y con nos organisacion ta percura pa nan?
-
Ki trabou urgente tur Betel ta apoya?


text:
KRALENDIJK – Despues ku dosentenan prekupá ku ta miembro di ABVO a pidi atenshon serka Robert Sances, kende ta presidente di ABVO sekshon Boneiru, el a papia ku gezaghèber Edison Rijna i diputado Nina den Heyer, i el a risibí kontesta di nan.
El a bisa ku entretantu gezaghèber Rijna i diputado den Heyer a reakshoná ayera atardi manera palabrá.
“Awe djamars mèrdia ta bai tin un reunion ku kabesnan di skol. Ta trahando interno riba un protokòl kon pa aktua i kiko tin ku hasi pa evitá kasonan di ‘corona’ virus na skol entre otro. Si ta e kaso ku skolnan ta mihó prepará i tin regla estrikto si mucha òf dosente ta malu; esakinan no por bini skol. Si e situashon yega di tal forma ku tin kasonan na skol, por tuma pasonan pa sera skol. Desishon pa sera skol ta un desishon di gezaghèber abase di konseho ku e risibí di EBT.
Echo ta ku den nos afan pa atendé nos miembronan, a pone ku a aktivá empleadonan di GGD pa atendé e situashon di preokupashon i tambe duna informashon kon pa atendé i aktua.
Un echo remarkabel ta: si laga sera skolnan pa un temporada, muchanan no ta keda kas, sino ta bai riba kaya.
Di parti di ABVO nos tambe ke uni nos mes pa hasi tur loke ta na nos disponibilidat pa karga nos responsabilidat.
Henter e asuntu aki a kue un buèlta sumamente preokupante ku ta trese kuné ku nos tur tin ku aktua manera debe ser pa evitá plamamentu di e vírùs.
Mihó nos evitá, ku despues lamentá, Sances presidente di ABVO Boneiru a bisa.


text:
Sucursal di SVb na Van Leeuwenhoekstraat ta Cera
Update 3 april 2018: ambtenaar y gelijkgestelden cu tabata acudi na Van Leeuwenhoekstraat entrante mayan diaranson 4 di april por acudi na nos oficina principal na Eagle pa ricibi control medico. Tambe pa mayan nos liña di telefon 527-2782 ta den servicio atrobe.
Algun tempo pasa por a tuma nota cu e edificio di SVb na Van Leeuwenhoekstraat (Oud BGD) a ser declara no apto pa por traha den dje. Mientras cu SVb tabata pendiente pa muda di Van Leeuwenhoekstraat pa un otro luga nos sucursal na Van Leeuwenhoekstraat a keda habri. Entrante awe e situacion a yega na un estado unda nos no por duna servicio mas for di e edificio di Van Leeuwenhoekstraat.
Esaki ta nifica cu entrante awe nos sucursal na Van Leeuwnhoekstraat ta cera. Pues no ta posibel pa ricibi control medico pa sector publico na Van Leeuwenhoekstraat, tambe nos liña di telefon pa notifica AO 527-2782 ta for di servicio te proximo aviso.
Clientenan di SVb cu mester notifica AO por notifica AO online mediante nos website:
https://www.svbaruba.org/trahado/form-notifica-ao/.
Ambtenaar y gelijkgestelden cu mester a pasa SVb na Van Leeuwenhoekstraat pa ricibi control medico no por haci esaki mas te proximo aviso.
Nos ta pidi comunidad pa keda pendiente pa nos proximo aviso cual ta informa unda y entrante ki ora nos ta ofrece e servicionan aki atrobe na comunidad di Aruba.
Nos ta ofrece nos disculpa pa e inconveniencia aki.


text:
Suegra, stop di ofendemi!
Na tur mi fiel lesadonan un brasa grandi hopi sunchi i un despensa grandi! Mi sa ku bosnan a sinti mi falta siman pasa, pero mi no a lubidá. Nunka! Pasku a tene nos asina okupá, ku mi mester a stòp i kòrda riba famia! Sin famia bo NO ta konta. P’esei awe mi tin un tema ku ta yega na bo kurason. Ta un doló ku hopi hende ta sinti pero nan ta sufri den silensio..
Pregunta. Sra. abogado bon dia. Den dianan di fiesta mi a haña masha hopi regalo. Pero tin di nan mi a haña komo ofensa voral di mi suegra ku a manda dos buki di diet i un bata grandi koló pampuna saká ku kòrá. Ma kasa aña pasá i mi tabata flaku flaku. Mi bida ku su yu ta dushi, ma siña kushiná, mi ta kushina tur dia i m’a subi di peso. Mi suegra ta tira puña so i e ta bisa ku hende gordo no por dun’é nietu salú. Mi por demandé pasó ami ta konsiderá e kos aki “laster”; i mi no ta tumé mas!
Mi ta baha mané mi ke, no mané e ke. Ki bo ta rekomendá mi?
Danki pa e pregunta. Unu ku sigur ta hopi importante- pero laga nos ban wak kiko ta ‘laster’. Den un artíkulo prrevio ku mi a publiká mi a elaborá riba “laster”, ku por sierto ta kastigabel, pasó e ta konsider’é un ‘misdrijf’ (krimen).
Pa por konsiderá un akto komo laster mester trata pa kuminsá di:
1. Kulpa di un persona di un hecho ku no ta berdad, ku otro palabra “laster” semper ta hechos ku no ta berdad, dus ku ta mentira.
2. Den e kaso spesifiko aki “laster” no ta aplikabel, pasó e suegra no ta papiando tokante di hechos. E lokual ku sí ta tumando lugá ta ku e suegra ta bezig ta ofendé un persona. Un ofensa generalmente por wordu deskribí komo un ekspreshon negativo ku un persona ta hasi kontra di un otro.
3. E ofensa por konsistí di diferente palabra; lei no ta stipulá ningun eksigensia riba ki sorto di palabra mester usa. Si nos konsultá nos buki di kódigo penal nos ta mira ku artíkulo 2.224 ta deskribí kiko ta un ofensa simpel, i aki nos tambe nos por lesa ku e akto di ofensa simpel aki ta kastigabel ku tres luna di prison.
Si bo ta sinti bo ofendí bo por hasi un denunsia, pero semper buska konseho serka un abogado pa tin sigur ku ta ‘laster’, ‘smaad’ of ofensa ta e kaso.
Pues ya bo sa, e tipo di aktitut nan asina ki, di papia kos ku por duel un hende por resultá den un problema hopi serio. Semper Pensa promé ku Papia.
E konseho di mas simpel mi ke duna bosnan tur: No gasta..kuída loke ta di bo. Anto traha duru pa bo gana bo pan LIMPI I HONESTO!
Bendishon i Amor


text:
ORANJESTAD – Oficina di turismo di Aruba (ATA) y Comite Olimpico di Aruba (COA) a firma un acuerdo diahuebs pa traha hunto ‘oficialmente’. Segun ATA, ya caba pa algun tempo Aruba Tourism Authority y Comite Olimpico Arubano ta den combersacion pa firma un acuerdo cu lo ta beneficioso pa ambos partido. Durante econferencia di prensa Ronella Croes- CEO di A.T.A., Wanda Broeksema- Presidente di C.O.A. y Nicole Hoevertsz- Secretario General di C.O.A. a firma e acuerdo aki, unda cu A.T.A. lo ta un socio di Comite Olimpico Arubano.
E asociacion aki ta uno natural, mirando cu e atletanan cu C.O.A. ta cultiva y desaroya ta representa nos pais dignamente y ta un promocion grandi pa Aruba, pa medio di nan participacion den diferente competencia, na diferente pais. Sin lubida e promocion grandi cu Aruba ta haya durante weganan olimpico.
Den pasado A.T.A. a contribui cu e diseño di e logo di C.O.A. y tambe e uniformnan di C.O.A. a traves di un agencia cu A.T.A. tawata traha cun’e.
E balornan Olimpico cu C.O.A. ta promove ta alinea completamente cu A.T.A su obhetivonan strategico, cu entre otro ta pa crea bienestar pa e comunidad local. Den caso di C.O.A. ta haci esaki poniendo deporte na servicio di humanidad como un filosofia di bida y den caso di A.T.A. a traves di Turismo.
A.T.A. y C.O.A. ta comparti e opinion cu e inversion den nos hendenan, nos hobennan, ta sumamente importante paso nan ta nos ‘role models’, no solamente ora nan ta representa Aruba internacionalmente pero tambe na Aruba mes.
Pa ambos partido esaki ta un momento hopi bunita, yena cu positivismo cu ta crea oportunidadnan nobo pa nos atletanan, pa nos turismo y pa Aruba.
ORANJESTAD – Deaxo Croes, atleta Arubiano cu ta pronto lo realisa e hazaña di Crossing for Prevention, tin un antesala prepara pa e siman aki cu yama Punta pa Punta. Diasabra awo, 1 di october, e ta landa for di Arashi pa Baby Beach. Deaxo ta entrenando hopi duro y ta totalmente enfoca pa completa e trayecto di mas o menos 34 kilometer stret.
HAMILTON – E evento Deportivo Caribense, CARIFTA Triathlon, Aquathlon and Mixed Team Relay a keda programa awor pa tuma lugar na luna di November di e aña aki despues cu mester a cancela esaki pa pasada di horcan Fiona. E fechanan nobo ta November 12-13 segun oficialnan a bisa dialuna. E evento ta conta cu mas di 100 atleta hoben di entre otro Aruba, Antigua and Barbuda, Bahamas, Barbados, Grenada, Jamaica, Trinidad and Tobago, y Puerto Rico.
ORANJESTAD - Aruba Aloe y Botica di Servicio ta bini hunto pa e di 5 aña di nan Diabetes Run & Walk riba diadomingo, 13 di November 2022 y pa encurasha e comunidad pa bin participa den e evento, nan ta haciendo un Early Bird Special te cu 30 di September 2022. Subway tambe ta participa den e Early Bird Special como main sponsor di e kids run.
ORANJESTAD - Elliott Loonstra PLY a participa na e di tres 'Para Pan Am Series' na Sao Paulo, Brazil dia 15 di september 2022. E evento a tuma lugar na e 'Centro Deportivo Paralimpico Brasileiro' y tabata tin participacion di 11 pais di e regionnan Pan Am, Europa y Asia. E evento aki tabata exitoso pa Elliott Loonstra PLY como cu el a gana e medaya di brons.
HAMILTON – E asina yama Carifta Triathlon 2022 a keda cancela debi na e posibel pasada di horcan Fiona. E weganan mester a tuma lugar dia 24 y 25 di September proximo, pero mirando cu segun e servicio meteorologico di e isla e horcan ta pasa hopi cerca diahuebs y diabierna caba, a dicidi pa cancela e evento, pa evita cu e atletanan tin cu biaha pa e isla. Aruba tambe tabata participe den e weganan aki, formando parti di por lo menos 100 atleta di e region.
ORANJESTAD - Aruba Airport Authority N.V. (AAA) su Wings of Hope (WoH) a organisa e prome 6K Sustainable Development Goals (SDG) Awareness Fun Walk & Run riba Diasabra September 3, 2022.


text: ORANJESTAD: Dialuna anochi Arubaanse Voetbal Bond (AVB) a haci entrega di diploma B-license di Concacaf na seis cursista cu a finalisa exitosamente nan curso. B-license ta un di e diplomanan di nivel mas halto otorga den Caribe na entrenadonan di futbol. Sigur esaki lo yuda pa engrandece e nivel di futbol den nos region. Cocacaf pa algun tempo caba ta exigi cu entrenadonan cu traha den e division mas halto di nan pais, mester tin por lo menos un B-license pa por competi den nan pais y den Caribe. Minister Endy Croes y presidente di AVB, sr. Randolf Lacle a haci entrega di e diploma na e seis cursitanan: sra. Milvienne Henriquez, sr. Fernando Tromp, sr. Lerjan Casares, sr. Emigene de Cuba y na Hulanda sr. Leo Garcia y sr. Patrick Dwarkasing. Minister Endy Croes ta felicita e entrenadonan cu a haya nan diploma di License B di Concacaf alabes ta gradicinan pa nan amor y dedicacion pa e deporte di futbol.


text:
Minister Arends a reuni cu Raad van Toezicht di SABA pa alinea e vision y maneho di cuido di adulto mayor.
Diamars mainta minister Ursell Arends a reuni cu Raad van Toezicht di SABA pa alinea e vision y maneho di cuido di adulto mayor.
E demanda pa cuido a cambia den e ultimo añanan, e ta creciendo y tin su complehidad. Ministerio di asuntonan di adulto mayor ta bay cuminsa un proyecto piloto den casnan di cuido pa organisa e cuido, algo cu SABA tambe a demostra di ta dispuesto pa coopera cu’ne.
A splica durante e reunion cu e intencion di Directie Ouderenzaken ta pa centralisa ayudo pa atende cu bienestar y cuido. E maneho lo enfoca riba crea espacio financiero pa apoya casnan di cuido cu e.o un “ouderenarts” – dokter di adulto mayor. Tipo di restructuracion asina ta necesario, y lo berdaderamente crea balor agrega pa tur esnan cu ta uza y ta traha den cuido di adulto mayor.
SABA su servicionan ta encera un cuido mas intensivo, incluyendo cuido medico pa personanan cu tin e necesidad adicional. Ta importante pa remarca cu SABA ta basta proactivo den educacion pa acapara nan miembronan di ekipo pa maneha e peso di cuido creciente – pero ta haci e miho posibel cu e recursonan limita. Ministerio di asuntonan di adulto mayor ta buscando solucionnan den forma creativo of den forma di eficiencia pa por crea espacio pa e inversionnan necesario.
“Nos kier yega na un cuido mas miho y esey ta cuminsa na infrastructura. E vision di SABA y maneho di gobierno mester conecta na otro. Tin mehoracion pa haci riba e punto di por ehempel optimalisacion, y nos lo analisa e datos debidamente”, segun minister Arends.
Den e siguiente simannan lo sigui cu e trabounan necesario pa logra e meta di mehoracion di cuido di adultonan mayor, hunto.


text:
Tin momentunan ku ta impaktante, nan por hasi nos felis, òf tristu. Esei ta e realidat di bida; e ta konsistí di diferente kolónan i no semper e lo ta pintá di e kolónan di mas bunita. Esei ta nifiká ku nos lo pasa den momentunan difisil, i por ta abo, ta pasando den un aworaki.
Manera nos a bisa, nos lo pasa den momentunan difisil, pero awe nos ke rekòrdá bu ku ainda den e pintura blanku ku pretu ku bo tin bo dilanti, bo bida ainda tin balor, i hopi. Mihó ainda: abo, bo ta balioso, fuerte i sufisiente!
Hopi bia nos no ta komprondé dikon nèt nos ta pasa den algu asina difisil, por ta bo tabata mal hende? por ta bo futuro ta skirbi kaba i esaki tabata bo destino? por ta djis niun hende no ke bu i bo meresé di sufri? NÒ! Ta bèrdat ku nos ta pasa den kosnan desagradabel, pero esei no ta rason pa pensa ku bo meresé di sufri òf ku bo meresé di ta morto.
Ni un malesa, ni un bisio, ni un miseria, niun desgrasia familiar, nada no por kita ni skonde e balor grandi ku bo tin! Por ta abo, òf un konosí ta sufriendo ku hopi problemanan, i bo ke kaba ku bo bida, bo tin pensamentu negativo i bo ta yená di miedu pa loke e futuro tin pronostiká.
Awe Señor Hesus ta habri su brasanan hanchu pa risibí, tende, apoyá i sostené bu. Nada no por kita bo balor. I ta difisil wak algun lus di speransa den final dje kareda sigur ku si, pero no imposibel.
Awe Señor Hesus ta motivá bu sigui dilanti, konfia, i keda positivo, i si bo mester, buska nos, i nos lo yuda bu den algun di nos tempel.
Dikon nos ta bisabu esaki? Nos ta kere den Señor Dios, i nos sa ku El a bisa:
“T’Ami so konosé e plannan ku Mi tin pa boso; Mi ta sigurá boso ku Mi ke boso felisidat, no boso desgrasia; Mi ta primintí boso un futuro yen di speransa.”
Yeremías 29:11
Esaki ta nifiká ku loke bo ta pasando no ta bo fin, pero bo mester konfia i kere. Awe, bo ta aseptá di biba un bida diferente?
“Ora preokupashon a oumentá, bo konsuelo a duna mi alivio.”
Salmo 94:19


text:
Ceramento na SVb di Oficina di Premieheffing y di Finansas
Banco di Seguro Social Aruba SVb ta anuncia cu en conexion cu trabaonan di construccion, oficina di Premieheffing na Eagle y di Finansas lo ta cera pa publico riba:
Diabierna 26, dialuna 29 y diamars 30 augustus
Durante e tres dianan aki oficina di departamento di Premieheffing lo keda habri na SVb San Nicolas.
Doño di trabao y empleado cu mester inscribi por wordo atendi solamente na sucursal di San Nicolas durante e tres dianan aki.
Durante e ceramento aki tur otro departamento di SVb ta keda habri na e orarionan normal. E ceramento aki no ta afecta nos callcenter tampoco nos systema di webportaal.
Nos ta ofrece nos disculpa pa e inconveniencia aki.
ir. Edwin M. Jacobs
Director


text:
Den Haag – Minister Plenipotenciario Suplente mr. Ady Thijsen a reuni cu burgemeester di Maastricht mr. Annemarie Penn-te Strakke. Sr. Thijsen durante e combersacion a bisa cu su plan como minister ta pa bishita e municipionan (gemeente) grandi di Hulanda y cu e ta mira un significacion grandi pa estrecha e lasonan entre Aruba y e municipionan. Segun sr. Thijsen como meta pa Aruba ta visible pa un y tur na Hulanda.
Durante di e combersacion a bini algun temanan dilanti cu por conduci na un forma di cooperacion entre Aruba y Maastricht. E mandatario a splica cu turismo ta e pilar economico principal di Aruba y esey na mes momento ta haci e isla vulnerabel, manera durante e pandemia y tambe e sucedido di 9/11 na New York y Washington. Pesey segun sr. Thijsen Aruba ta en busca di otro actividadnan economico pa diversifica economia di Aruba. Mirando cu actualmente turismo ta un pilar economico importante pa Aruba e mandatario a papia cu burgemeester Penn-te Strakke riba e posibilidadnan di intercambio entre e sector di turismo di EPI cu e Hotelvakschool di Maastricht.
Tambe minister Thijsen a bisa cu e guera na Ukraina tambe tin su efecto pa e tarifanan di awa y coriente na Aruba. Aruba ta busca na manera pa bin cu energia duradero, manera LNG gas y tambe turbina di biento. E hecho cu e frontera cu Venezuela te ainda ta cera, tambe tin su efecto riba prijsnan di berdura y fruta. Pesey segun minister Thijsen lo mester sigi na sondea posibilidad pa Aruba mes por produci cierto berduranan pa e mercado local y e hotelnan.
Minister Thijsen a toca cu burgemeester Penn-te Strakke e tema di innovacion. Akinan e burgemeester a bisa cu Maastricht ta dispone di asina yama Brightlands Maastricht Health Campus unda riba diferente tereno tin actividadnan innovativo ta tuma lugar y cu por ta interesante pa Aruba.
Durante e combersacion e mandatario a puntra burgemeester Penn-te Strakke riba ki maneho Maastricht ta hiba riba e tereno di integridad, mirando cu e tema aki ta un prioridad grandi pa Gobierno di Aruba. Señora Penn-te Strakke a bisa cu e punto aki tambe ta halto riba agenda di Maastricht. Ambtenaarnan di Maastricht y Provincia Limburg pa medio di un video ta wordo informa riba e definicion di integridad.
Riba e tereno di cultura a bin dilanti un idea pa bin cu un exposicion riba Carnaval, cu ta un aspect cultural cu ta biba tanto na Maastricht como na Aruba. Segun sr. Thijsen un proyecto asina por yuda intercambia e conocemento entre Maastricht y Aruba y resto di Hulanda.
Na final a haci e palabracion cu riba algun tereno lo bin consulta riba nivel ambtelijk pa concretisa plannan di cooperacion entre Aruba y Maastricht.
Minister Thijsen a gradici burgemeester Penn-te Strakke pa e recepcion y combersacion hopi ameno pa despues intercambia regalo como recuerdo di e bishita di minister Thijsen na e burgemeester di Maastricht.


text:
KRALENDIJK – A revoká e ordenansa di emergensia. E motibu pa esaki ta ku a anulá karentena obligatorio pa paisnan di riesgo haltu. Na yegada pasaheronan for di e pais nan akí no tin mester di bai den karentena mas.
E medida nan actual ku Gezaghèber a stipulá pa nos isla, ta keda na vigor te ku 22 di yüli. Esaki nan ta e medida nan ku ta pertenesé na fase 1. Banda di esakinan tin dos regla mas ku ta keda na vigor. Establesimentu nan di hóreka mester sera pa 00:00 or di anochi i no ta permití pa balia den espasio nan paden. Por lo pronto e regal nan akí ta keda na vigor, pa motibu ku na e sitio nan akí e riesgo ta mas grandi ku hende nan ta transmití e vírùs.


text:
Relaciona cu Semana Santa caminda cu ciudadanonan tin custumber di bay campa, Alto Comisario di Polis, mr. Adolfo “Dolfi” Richardson ta haci un yamada na campadonan pa tene cuenta cu e condicionnan bao di cual ta otorga e permiso. E fecha riba cual campadonan por cuminsa kampeer ta diadomingo 9 di april 2017 pa 12’or di merdia. Kiermen riba e fecha y ora stipula ta permiti pa pone trailernan y tentnan riba beach. Tur obheto poni prome cu e fecha y ora stipula lo wordo kita pa Polis. E ultimo dia di kampeer lo ta dia 23 april 2017.
Despues di campamento tur obheto mester wordo kita for di beachnan. Si esaki NO sosode anto Polis lo kita esakinan riba gasto di e campado. Ta haci un apelacion na un y tur pa mantene nos beachnan limpi. Deposita tur desperdicionan den bari di sushi of den saconan di plastic.
Formulario pa pidi permiso pa kampeer ta obtenibel na Administracion di Polis desde dia 28 februari te cu dia 24 maart 2017 entre 8:00am pa 11:30am y di 1:00pm pa 4:30pm. Formulario ta obtenibel na tur Warda di Polis.
Tin condicionnan extra compara cu añanan anterior añadi na e permiso. Por ehempel, bou ningun circunstancia ta permiti pa haci BBQ riba e santo blanco di e beachnan, na otro parti solamente por haci B.B.Q. cu B.B.Q. pit di gas. Tentnan y trailernan cu ta wordo uza pa campa mester ta den bon condicion. Nan mester wordo poni a lo menos 10 meter di e oriya di lama y nan mester wordo poni a lo menos 5 meter for di e caminda publico. Si Polis lo kita nan. Bao ningun forma ta permiti pa reserva tereno pa kampeer.
Tene cuenta cu tentnan, trailernan y otro obhetonan uza pa campa no por wordo poni riba otro luganan cu ta e luganan destina pa esakinan y cual luganan a wordo destina pa Gobierno. Den tentnan/trailernan mester tin suficiente recursonan pa por duna prome auxilio (E.H.B.O.). Ta prohibi pa pone obhetonan of plachinan cu no ta cuadra cu moralidad riba tent of trailernan. E campamento mester sosode conforme e condicionnan bao di cual e permiso a wordo otorga.
Ta prohibi di core cu vehiculonan di motor, bicicleta, cabay y garoshi riba nos beachnan y principalmente na luganan caminda ta destina pa publico. Ta prohibi di pega candela riba nos beachnan. Ta prohibi di bende cuminda, softdrinks, mixdrinks, of cualkier otro tipo di articulo ariba beach sin permiso. Por toca musica solamente for di den trailer of tent den siman te 10:00pm y den weekend te 12:00am y di tal manera cu no ta molestia otro campadonan. Ta permiti uzo di sound system/amplifiers solamente si otro campadonan no ta sinti molester di esakinan.
Ta prohibi pa kap mata, sin permiso. Tambe ta prohibi pa core cu boto y pa hancra den zwemzone, tambe ta prohibi pa mara boto na boeinan cu ta destina pa scheepvaart. Ta prohibi uzo di palet y carton riba beach, sino nan ta wordo kita door di Polis. Ta prohibi pa uza e beach of e palo di coconan como toilet. Ta prohibi pa tin cabay y cacho riba beach. Ta prohibi pa campadonan uza e hutnan pa nan campa. Mester laga e hutnan liber pa personanan cu ta bin pasa dia na lama.
Bou ningun circunstancia mag di susha e beachnan. No mag bay laga boternan kibra of splinter di glasnan atras riba beach, ni tampoco no tira esakinan den lama. Esaki ta conta pa desperdicio tambe.
No mag pasa e permiso pa otro persona. E poseedo di e permiso mester tin esaki completo den su tent/trailer na un caminda visibel pa Polis. E poseedo di e permiso mester tene cuenta cu e tin solamente derecho riba e luga di campa durante e tempo cu efectivamente e ta campando, prome cu esaki bo no mag di reserva, marca, pone cabuya, etc. E poseedo di permiso ta keda responsabel pa cualkier daño na otronan debi na existencia di su tentnan/trailer of otro obheto.
Mester sigui indicacionnan di Polis duna na interes di ordo publico y siguridad di persona, bienes y basa riba moralidad estrictamente. Esun cu no actua conforme e condicionnan bao di cual a otorga e permiso ta wordo considera di a actua sin permiso. E permiso e ora ey ta wordo revoca y bo por haya proces-verbaal.


text:
WILLEMSTAD — FFK, manera tur aña, lo tene su anochi di premiashon kaminda den un ambiente ameno lo premia, ekiponan, hungadónan, wesnan, direktor tékniko, direktor atministrativo i tur ku a resaltá e aña aki den e ámbito di futbòl lokal.
Riba e anochi aki FFK lo hasi entrega di kopanan pa e ekiponan kampion i supkampion di Liga MCB Promé, Segundo, Terser Divishon. Lo saka e ganadónan di e diferente nominashonnan ku tin i tambe lo premia e hungadónan di aña di Liga MCB i kampionato di Dama.
E anochi di premiashon aki lo tuma lugá djamars, 15 di dezèmber 2015 na FFK (Fitness Center) 8or di anochi.
E kopanan ku lo keda entrega ta lo siguiente;
Liga MCB Terser Divishon
- Kopa ekipo kampion: Atomic
- Kopa ekipo supkampion: Haitian Union Klup
Liga MCB Segundo Divishon
- Kopa ekipo kampion: Vesta
- Kopa ekipo supkampion: Inter Willemstad
Liga MCB Prome Divishon
- Kopa ekipo kampion: Centro Dominguito
- Kopa ekipo supkampion: CSD Barber
Nominadonan pa Direktornan ku a resaltá;
Nominadonan pa Direktor Adminstrativo di aña Liga MCB Segundo Divishon:
- Eric Fraay
- Lysander Marchena
- Wilfred Isabella
Nominadonan pa Direktor Adminstrativo di aña Liga MCB Promé Divishon:
- Jaime Francisco
- David Dick
- Roderick Volk
Nominadonan pa Direktor Tékniko di aña Liga MCB Segundo Divishon:
- Ronald Trouwloon
- Jeroen van Sprik
- Curvin Sophia
Nominadonan pa Direktor Tékniko di aña Liga MCB Promé Divishon:
- Ingemar Pieternella
- Norman Girigorie
- Yasir Hyman
Nominado pa wes di aña;
- Mike van de Sande
- Sam Hye
- Alejandro Wilson
Nominadonan pa nobato di aña;
- Osmar Martis
- Gildemar fernando
- Sjahir Colina
Nominadonan pa kipernan ku a resaltá;
Nominadonan pa kiper di aña Kampionato Dama:
- Rutvienca Pietersz
- Curilma Carolina
Nominado pa kiper di aña Liga MCB Terser Divishon:
- Ruduensly Giterson
Nominadonan pa kiper di aña Liga MCB Segundo Divishon:
- Raymar Rivierre
- Germaine Antonia
- Neomar de Jong
Nominadonan pa kiper di aña Liga MCB Promé Divishon:
- Gino Costina
- Jarzinho Pieter
- Rowendy Sumter
Nominadonan pa hungadónan ku a resaltá;
Nominadonan pa hungadó di aña Kampionato Dama:
- Lauryn Richardson
- Samantha Statie
Nominado pa hungadó di aña Liga MCB Terser Divishon:
- Dayron Lodovica
Nominadonan pa hungadó di aña Liga MCB Segundo Divishon:
- Mauricio Moreno
- Rouel Bisschop
- Jonathan Bolijn
Nominadonan pa hungadó di aña Liga MCB Promé Divishon:
- Jurensley Martina
- Norvianel Naar
- Ashar Bernardus
- Gino Costina
Tur nominado ta risibí un rekonosementu i e ganadó lo risibí un plakat.
Fair Play Cup;
- Plakat pa ekipo di Dama
- Plakat pa ekipo di Liga MCB Terser Divishon
- Plakat pa ekipo di Liga MCB Segundo Divishon
- Plakat pa ekipo di Liga MCB Promé Divishon
Ekipo di aña;
- Plakat pa ekipo di Liga MCB Segundo Divishon
- Plakat pa ekipo di Liga MCB Promé Divishon
Máksimo goliadó;
- Plakat pa ekipo di Dama
- Plakat pa ekipo di Liga MCB Terser Divishon
- Plakat pa ekipo di Liga MCB Segundo Divishon
- Plakat pa ekipo di Liga MCB Promé Divishon
Esakinan ta tur e premionan, nominashonnan i kopanan ku lo keda otorgá na esnan ku a destaká den 2015.


text:
Elton Lioe-A-Tjam (ABO): ‘Papier is geduldig’, mientras e no toca interes di cierto hendenan
Siman pasa e minister di Finansas a bay parlamento pa duna un splicacion riba e cuenta anual 2014. Por cierto un bon iniciativa. Pero manera semper, nos parlamento ta laga e ministernan lesa y bisa locual nan kier, pa despues e show ‘tira lodo’ cuminsa pa consumo local. Ora esaki caba, e mashin di propaganda y show ta cuminsa draai pa sigui gaña y indoctrina pueblo cu esaki ta ‘Bon Trabou’. Tristo pa mira con anja’den anja’fo pa 30 aña largo, e comportacion aki a haci Aruba bancarota y laga un parti di pueblo kere cu esaki ta democracia.
Di antemano pueblo por anticipa con e ‘debatenan’ den parlamento lo termina: e partido(nan) cu ta forma gobierno lo ta pro, y esun(nan) di oposicion lo ta contra. Cu gobierno y parlamento ta tene cuenta cu conseho y recomendacionnan di e organonan di conseho den e decision final di debate, ta parce mas ‘wishfull thinking’ enbes di algo normal. Si e consehonan no ta wordo balora of algo ta wordo haci cu nan, anto dicon pidi conseho di e organonan? Nada ta wordo haci cu e consehonan pasobra kisas algun miembronan di parlamento no ta lesa of no ta comprende nan? Pero si e ultimo mes ta e caso, bisa esaki publicamente enbes di tira lodo pa no discuti riba e contenido. Pueblo su interes no ta wordo asina.
Un incidente historico cu ningun hende por a lubida mas, tabata esun di aña pasa ora parlamento a perde un parti di su control financiero (budgetrecht). Un discusion emocional a wordo organisa pa desvia atencion di e realidad cu ta parlamento mes a contribui na esaki: ‘De Algemene Rekenkamer Aruba (ARA) en de Centrale Accountantdienst (CAD) rapporteerden tevergeefs 20 jaar lang schendingen van de Comptabiliteitesverordening’ (Raad van Advies, 2015). Pues pa 20 aña largo, nada tabata wordo haci pa frena e malgastamento di placa, a pesar cu e organonan di conseho tabata bati alarma.
Algemene Rekenkamer ta agrega: ‘..dat er stelselmatig wordt afgeweken van de (weinige) wettelijke normen van de Comptabiliteitsverordening 1989 (CV 1989) vanwege een gebrek aan (begrotings) discipline’ (Raad van Advies, 2013). Pues, tur hende tabata sa cu no tabata tin suficiente mecanismo legal pa controla gobierno debidamente, pero toch nada a wordo haci pa drecha esaki. Cu e consecuencia cu e malgastamento di placa por a sigui. Pregunta ta, dicon?
Despues di e berguensa internacional di e show ‘Welga di hamber y Ensure’, e ley ‘Arubaans financieel toezicht (LAft)’ y cu parlamento tin cu comparti su control financiero (‘budgetrecht’) cu CAft, nada a cambia. Ainda gobierno no ta atene su mes na locual e la palabra: ‘Belangrijk is nu om het niet alleen bij afspraken te houden, maar om de gemaakte afspraken ook na te komen. Dus niet alleen woorden, maar daden. Aan de afgesproken begrotingsnormen wordt vooralsnog niet voldaan’ (Algemene Rekenkamer, 2015). Algemene Rekenkamer hasta ta bisa cu ainda tin ‘konkelmento’ cu cifra y cu gobierno ta sigui pasa parlamento ‘fastball’: Ook het gepresenteerde meerjarig financieel kader wordt eerst bijgesteld en daarna alsnog overschreden’.
Raad van Advies tambe a constata cu tin cierto maniobranan ta tumando luga cu den futuro por wordo mal uza ‘legalmente’: ‘Er bestaat thans gerede kans dat in de toekomst de ontwerp-landsverordening tot vaststelling van de exploitatierekening zal worden aangewend om achteraf machtiging te verlenen voor uitgaven ten aanzien waarvan in het desbetreffende begrotingsjaar zelf geen machtiging was verleend. De Raad acht dit een zeer ongewenste precedent’ (Raad van Advies, 2015).
Algemene Rekenkamer ta constata tambe cu ainda gobierno ta abusa di parlamento y e poco locual a resta di su control financiero y cu parlamento mes ta culpabel pa esaki: ‘De ruime interpretatie en toepassing die de uitvoerende macht geeft aan dit artikel (11 CV 1989), maakt op pijnlijke manier duidelijk dat het budgetrecht van de Staten grotendeels buiten spel is gezet. De Algemene Rekenkamer herhaalt haar zorgen over deze gang van zaken en merkt op dat ook de Staten verantwoordelijk is’ (Algemene Rekenkamer, 2015).
Lesando y mirando tur esaki, anto e ta keda hopi dificil pa kere cu algo a cambia despues di e introduccion di LAft y CAft. E organonan di conseho ta keda bati alarma, pero nada ta pasa. Ta parce manera un aire di ‘I don’t care’, manera un minister a bisa recientemente den parlamento, ta circula den seno di gobernacion. Ki postura malo y repudiabel. Alarmanan ta zona, pero nada ta wordo haci. E malgastamento di placa ta sigui, mientras cu cada dia mas medida ta wordo impone. Pero lector, e lo bira mas pio. Manera campaña a cuminsa caba y hopi proyecto innecesario ta wordo anuncia pa loco, pa asina laga pueblo kere cu proyectonan y malgastamento di placa ta bon gobernacion. Ainda ta fresco den un parti di pueblo su memoria e carta di gobernador di 2013, unda e la prohibi gobierno pa stop di mal gasta placa di pueblo na campaña electoral. Pero gobierno no a respeta gobernador ni pueblo y hopi mas placa a wordo gasta na campaña. Pues placa di pueblo a wordo uza pa campaña pa gaña pueblo, pa despues legalisa e infraccion di ley den parlamento na december 2013. Algo contra tur etica, principionan democratico y algo contra ley.
Na Brazil, e parlamento a cuminsa e proceso pa baha e president. Esaki pasobra e president lo a manipula cu cifranan di presupuesto 2014 y asina mal informa parlamento. Aki na Aruba, a pesar cu e organonan di conseho ta batiendo alarma ya pa 20 aña largo pa e mesun tipo di delito, nada ta pasa y tur hende ta keda sinta. Ta parce cu parlamento ta prefera di tira lodo na otro y warda te ora mas autonomia wordo kita di dje pa gobierno of Hulanda, enbes di actua conforme nos Constitucion. Pero ‘Papier is geduldig’, mientras e no toca interes di cierto hendenan.
(www.aboaruba.org , [email protected],org)
Expresionnan haci den e articulo aki no necesariamente ta refleha opinion di ArenaPoliti.co


text:
Dia 1 di òktober na Lanthùis Chobolobo: DESTRA na Kòrsou pa jump-in ‘Bacchanal Tribe’ di A’legria!
Dia 1 di òktober na Lanthùis Chobolobo:
DESTRA na Kòrsou pa jump-in ‘Bacchanal Tribe’ di A’legria!
WILLEMSTAD/ Ayera durante di un enkuentro ku prensa grupo di karnaval A’legria a presentá e proyekto Bacchanal Tribe ku presentashon di DESTRA, Queen Of Bacchanal i su banda! DESTRA lo ta live djasabra dia 1 di òktober pa e jump-in di grupo di karnaval A’legria. Dj RO-1 ku ta dj di kas pa A’legria e temporada di karnaval, a presentá tur informashon pa e evento. RO-1 a indiká ku e ambiente di 1 di òktober lo ta unu di puru adrenalina. Imaginábo e soca/ roadjam kombiná ku nos dushi tumba i roadfire pa krea un ambiente eksplosivo den Chobolobo! Preparashon pa e gran evento ya a kuminsá, Efrem Mambi enkargá ku produkshon a duna di konosé ku tur kos ta riba skema. Meskos, Hubert ‘Bert’ Isenia tambe a duna un ‘update’ di e trahenan di A’legria pa Gran Marcha 2023. E grupo enkabesá pa Gianni i Kenley Jansen ta subi kaya otro aña ku ICONS, QSIGN Mellowstreet RO-1 i ATANIRO- ku un grupo ku lo konta ku alrededor di 1,300 partisipante.
DESTRA na Kòrsou:
Den e jump-in ‘Bacchanal Tribe’ tambe lo presentá ICONS, ERA, ONE i lo tin presentashon di RAEY, La Diva GiGi, RO-1 i MC Chris Strick. Early bird a sali kaba na balor di 65 florin i despues lo bira 85 florin (na porta si sobra). Ta invitá tur miembro i karnavalistanan pa kumpra nan karchi trempan, optenibel na 24 Uur Uit De Muur i Mensing Caminada. Early bird a sali kaba na balor di 65 florin. Sigui tur desaroyo i preparashon di Grupo di Karnaval A’legria riba Facebook, Instagram i alegriacuracao.com.


text:
Oficina Central di Estadistica ta presenta e resultadonan principal di e Indice di Prijs di Consumo (CPI) pa luna di Juni 2022. Den esaki a destaca un aumento den e bestaansminimum como tambe un aumento den 44% di bienes y servicio cu ta compone e canasta di consumo.
Indice di Prijs di Consumo pa luna di Juni 2022
E CPI pa luna di Juni 2022 ta 103.26, loke ta representa un subida di 0.7% compara cu e indice di Mei 2022 (102.49) y acumulando un subida di 2.6% te cu na Juni di e a√Īa aki. E cambio di e CPI pa e ultimo diesdos (12) luna (Juni 2021 te cu Juni 2022) ta 5.3%, un subida di 4.3 punto di porcentahe (ppt) compara cu e periodo corespondiente di a√Īa pasa (1.0%).
E promedio anual (ultimo 24 luna) di e tasa di inflacion pa e periodonan di Juni 2020 te cu Juni 2021 y Juni 2021 te cu Juni 2022 ta 3.4%, un subida di 5.2 ppt compara cu e -1.8% registra den e periodonan di Juni 2019 te cu Juni 2020 y Juni 2020 te cu Juni 2021.
Durante e luna aki, shete (7) di e diesdos (12) sectornan a registra subida di prijs. E subidanan cu tabatin e mayor efecto riba e CPI a wordo registra pa e sectornan di ‚ÄúTransporte ‚ÄĚ (4.5%), ‚ÄúMobilario‚ÄĚ (2.6%) y ‚ÄúCuminda y bebida no-alcoholico‚ÄĚ (1.2%), causando un efecto di 0.67, 0.24 y 0.13 ppt, respectivamente. E subidanan den e sectornan restante a contribui cu un efecto di 0.10 ppt riba e CPI di Juni 2022.
E subidanan aki a wordo contraresta parcialmente door di principalmente caida den e indicenan di e sectornan di ‚ÄúPa√Īa y sapato‚ÄĚ (-7.3%) y ‚ÄúRecreacion y cultura‚ÄĚ (-1.6%) cu a contribui cu un efecto di respectivamente -0.19 y -0.15 ppt riba e CPI di Juni 2022. E caidanan den e sectornan restante a contribui cu un efecto di -0.05 ppt riba e CPI di Juni 2022. E subida den e sector di ‚ÄúTransporte‚ÄĚ a wordo causa door di principalmente un subida den e categoria ‚ÄúGasto relaciona cu uso di vehiculo di transporte personal‚ÄĚ (6.9%), causando un efecto di 0.65 ppt. E subida den e sector di ‚ÄúMobilario‚ÄĚ a wordo causa principalmente door di un subida di 14.2% den e categoria ‚ÄúMueble y accesorionan, tapijt y otro tipo di material pa vloer‚ÄĚ, causando un efecto di 0.14 ppt. E subida den e sector di ‚ÄúCuminda y bebida no-alcoholico‚ÄĚ a wordo causa door di principalmente un subida den e categoria ‚ÄúCuminda‚ÄĚ (1.2%), causando un efecto di 0.12 ppt.
E caida den e sector di ‚ÄúPa√Īa y sapato‚ÄĚ a wordo causa principalmente door di un caida den e categoria ‚ÄúPa√Īa‚ÄĚ (-7.2%), causando un efecto di -0.15 ppt. E caida den e sector di ‚ÄúRecreacion y cultura‚ÄĚ a wordo causa principalmente door di un caida di 2.8% den e categoria ‚ÄúVacacion‚ÄĚ, causando un efecto di -0.08 ppt.
Canasta di consumo
E canasta di consumo di e CPI ta consisti di 408 bienes y servicionan. Compara cu Mei 2022, 44.4% di e bienes y servicionan aki a conoce un aumento di prijs causando un efecto di 1.40 ppt, mientras cu 39.5% ta mustra un caida di prijs, cu a contribui cu un efecto di -0.65 ppt y pa e restante 16.2% no tabatin
cambio den prijs. Prijsnan di bienes a subi cu 1.3% y a causa un efecto di 0.75 ppt. Prijsnan di servicionan practicamente no a registra cambio y tabatin un efecto insignificante riba CPI di Juni 2022.
Core inflation
E CPIC (core inflation) – CPI excluyendo e efecto di energia y cuminda – a registra na Juni 2022 un subida di 2.0%. E indice di energia – cu ta consisti di e productonan: electricidad, awa, gasolin y diesel a registra un subida di 9.0%. E indice di cuminda a registra un subida di 5.1%.
Bestaansminimum
E bestaansminimum pa un hogar consistiendo di dos (2) adulto y dos (2) mucha (edad 0-14 a√Īa) na Juni 2022 ta Afl. 5,070, un subida di Afl. 300 compara cu Juni 2021 (Afl. 4.770). E bestaansminimum pa un hogar di un (1) adulto ta Afl. 2,414, un subida di Afl. 143 compara cu Juni 2021 (Afl. 2.271).
Cambio di prijs di petroleo, utilidad, gasolin y diesel na Juni 2022
Prijs di utilidad (electricidad y awa), gasolin y diesel ta wordo determina primordialmente door di e prijs internacional di petroleo. Na Juni 2022 e prijs promedio pa bari di petroleo (US$ 115.29) a conoce un subida di US$ 5.98 (5.5%) compara cu Mei 2022 (US$ 109.31).
Prijs di electricidad y di awa no a cambia compara cu Mei 2022. Consecuentemente, e prijs promedio di electricidad pa vivienda a keda Afl. 240.09, mientras cu e prijs promedio di awa pa vivienda a keda Afl. 137.05.
Prijs di gasolin a registra un subida di Afl. 32.20 cent (11.1%) na Juni 2022 y a causa un efecto di 0.65 ppt riba e CPI. Prijs di diesel a registra un subida di Afl. 1.30 cent (0.4%) na Juni 2022 y a causa un efecto insignificante riba e CPI.
Na Juni 2022, utilidad, gasolin y diesel como grupo, tabatin un subida di prijs di 3.8% compara cu Mei 2022 y hunto tabatin un influencia di 0.65 ppt riba e CPI, mientras cu e restante 404 bienes y servicio hunto, a conoce un subida di prijs di 0.1% y tabatin efecto un efecto di 0.10 ppt riba e CPI.


text:
ORANJESTAD – Recientemente a tuma luga un ocasion hopi special. Prome Minister tabatin e honor pa efectua e traspaso di yabi di e proyecto “Refugio Social”. Ta trata di un proyecto cu a wordo financia door di fondonan cu Hulanda a pone disponibel den cuadro di crisis di Venezuela. Prome Minister ta gradici e organisacionnan Bureau Rampenbestrijding, Fundacion Refugio Social y CEDE Aruba pa a coordina e proyecto aki. Particularmente CEDE Aruba cu a aplica pa e fondonan.
Premier Wever – Croes a splica cu Fundacion Refugio Social ta encarga cu e necesidad cu lo prefera cu no tin mester di dje na Aruba. Sinembargo circumstancianan a demostra cu e necesidad tey. Consecuentemente, a percura pa por brinda na hende hombernan cu tin e necesidad, un dak riba nan cabes. Aruba ya tin shelter pa hende muhe y awor tin shelter pa hende homber tambe. CEDE Aruba cu a maneha e proceso di fondo di e proyecto, a informa cu siguientemente lo busca fondo pa e decoracion ‘inrichting’ di e shelter.
Prome Minister a termina deseando Fundacion Refugio Social hopi exito cu e trabou cu tin y ta gradici tur organisacion envolvi cu a haci esaki e shelter pa hende homber un realidad.


text:
Departamento di Hende Muher
Declaracion di Mision
Alenta, desafia, ekipa y prove sustento spiritual na tur ser femenino Adventista hasiendo su parti den comparti e mensahe di e evangelio den henter e mundo.
Declaracion di Proposito
E proposito principal ta pa apoya y facilita e desaroyo di e hende muher den su bida cristian, manera dicipel di Hesus y miembro di Su iglesia. Den consulta cu Administracion di Mision Aruba y otro departamentonan di Iglesia, e departamento aki ta comparti e responsabilidad di desaroya un strategia di evangelismo global y ta prove training pa ekiba e muhernan di Iglesia pa nan por pone na halto e number di Cristo den e Iglesia y e mundo.
Nos enfoke
E departamento di Hende Muher ta enfoca den 6 aspecto critico, esakinan ta bareranan cu ta stroba e hende muher alcansa su potencial pleno: analfabetismo, pobresa, riezgo di salud, abuso, duracion di e jornada di trabou y mal condicionnan di trabou; e necesidad di ricibi training y orientacion pa un participacion mas grandi den e mision di Iglesia.


text:
Na luna di òktober, Tourism Corporation Bonaire (TCB) a duna rekonosementu na 11 bishitante komo embahador di Boneiru. Algun di nan ya a risibí medaya den e diferente kategorianan.
E wéspetnan ku a keda rekonosé pa promé biaha ta: Wim i Marijke Nieuwenhuis, prosedente di Hulanda ku a bishitá Boneiru pa 10 aña konsekutivo. Marcus i Allison Josephson di Merka tambe ku 10 aña konsekutivo, mientras Randy Garrett tambe di Merka a bishitá Boneiru pa 13 aña konsekutivo. E personanan menshoná a risibi medaya di bròns.
Tambe nos a risibí bishita di algun ‘repeat ambassadors’ ku e biaha aki a risibí medaya di plata. Ta trata aki di Timothy Catalano i Linda Taylor konhuntamente ku Carsten Elbro i Jane Oakhill ku a bishitá Boneiru pa 15 aña. Peter Koene i Els van der Sluis a keda honrá ku plakat di platina pa nan di 25 aña di bishita na Boneiru. E pareha anualmente ta bini Boneiru i nan bon amigu sr. Raphael Statie Rodriguez a ofresá un sena na nan honor, na unda representantenan di TCB tambe a asistí pa duna nan e rekonosementu akí.


text:
Ronella Tjin Asjoe-Croes: Nos meta ta atrae turistanan di calidad
Un di e puntonan cardinal den e maneho di Aruba Tourism Authority pa e aña aki y pa e añanan cu ta sigui ta pa yega mas cerca di e partnernan den diferente sector riba nos isla. Ta trahando masha di cerca cu hotelnan y esunnan cu ta organisa actividadnan pa turista pero awor a opta pa expande e comunicacion un tiki mas den otro sectornan.
“Y esaki mas ta locual ta sosodiendo e siman aki, tres sesion special den cual ATA ta dirigi su mes directamente na otro sectornan cu tambe ta traha diariamente cu turismo. Di e forma aki nos ta duna mas contenido na nos vision pa por traha mas riba hisa calidad di nos producto pa nos por atrae turistanan di calidad tambe”, asina Ronella Tjin Asjoe-Croes, C.E.O. di Aruba Tourism Authority a duna di Diamars mainta a cuminsa cu un sesion special na e sector F&B, esta restaurantnan, cafe y barnan cu ta traha directamente cu turismo, sigui den oranan di atardi pa e sector di “Retail” cu ta e diferente tiendanan. Diaranson mainta e sesionnan a continua, e biaha aki na e sector di transporte, pues car- rentals, taxi, bus, companianan di tour y mas.
“Nos a duna hopi informacion, riba e resultadonan cu turismo a produci te cu awor aki y tambe e direccion cu nos lo kier sigui cune den cuadro di nos business-plan pa e proximo 4 añanan”, segun Ronella Tjin Asjoe-Croes a splica. “Tambe nos a trece informacion padilanti di diferente tendencia den otro mercadonan y tambe kico e consumidor ta haya cu ta importante y kico estadisticonan ta bisa nos di e comportacion di e consumidornan, den termino di con nan ta gasta nan placa y unda nan ta Den esaki a splica e participantenan na e sesionnan cu cada consumidor ta bini Aruba pa diferente motibo. Por ehempel, di acuerdo cu e encuestanan haci, pa e turista Brasilero, nos isla ta score masha halto den e segmento di “shopping”, mescos ta conta pa e turista Venezolano. Ambos ta gasta mas di nan placa na haci compras ora nan ta na Aruba. Di otro banda, pa e turista Hulandes, nan ta prefera gasta mas den nan estadia y den comemento for di hotel. E turista Mericano ta gasta mas na su Asina mes tin puntonan di atencion tambe, cu ta inclui e parti di shopping y e falta di cuminda local riba e menu di restaurantnan. E tipo di retonan asina a bini padilanti durante e sesionnan den cual e participantenan a duna nan “feedback” riba con por sigui bay dilanti na un miho manera.
Loke tabata clave den tur e sesionnan, tabata e determinacion di Aruba Tourism Authority pa atrae mas turista di calidad, pues cu ta representa un entrada anual di riba 125 of te hasta 150 mil dollar. Esaki ta un grupo di turistanan “afluente” cu sin duda tin mas espacio financiero pa gasta mas ora nan ta di Ta bon pa enfatisa cu historicamente semper Aruba a traha riba e mercado aki caba, esta e turista di calidad cu un bon poder di compra, “Pero nos lo intensiva esaki mas ainda y cada un di e negoshinan cu a participa den e programa aki a mustra nan determinacion pa nos traha hunto pa logra e meta aki”, segun Ronella Tjin Asjoe-Croes a duna di conoce.
E ehecutivo di Aruba Tourism Authority a enfatisa cu ta masha necesario pa tur hende cu ta traha sea directamente of indirectamente cu turismo, pa nos traha hunto pa logra alcansa e mercado di turismo di calidad, cu ta bin Aruba pa disfruta, pa haci compras, pa come bon y pasa bon, sin tin problema pa paga. Aruba Tourism Authority lo sigui traha riba nan vision di traha mas di cerca cu tur sector den nos turismo, pa logra e vision di intensiva esfuersonan pa hisa calidad di producto Aruba y hisa e calidad di turistanan cu ta bishita nos isla.


text:
ORANJESTAD: Diabierna mainta Minister Endy Croes a hacibishita oficial na Muchila Creativo unda a wordo ricibi pa directora sra. Rose – Marie Provance y docentenan di e scol. Emandatario a haya recorido di e facilidadnan. Despues a siguicu reunion hunto cu e directiva encarga cu Muchila Creativounda cu nan a trece nan preocupacion y necesidadnanpadilanti. Como tambe a elabora riba proyectonan pa futuro di e scol unda cu na ta desea di haya sosten di Gobierno di Aruba. A compati cu e mandatario un otro proyecto cu e scolta desea di inicia cu ne ora e studiantenan finalisa na MuchilaCreativo nan por continua unda cu nan siña mas di un ofishi.E madatario a expresa cu pa Gabinete Wever – Croes I y II inclusion ta hopi importante, pa inclui tur hende sin laganingun hende atras, tur hende tin e mesun oportunidad, Aruba mester ta di nos tur. Inclusion ta e yabi pa aceptacion. Pa añaescolar 2022-2023 un total di 22 hoben entre edad di 16 pa 25 aña lo atende Muchila Creativo.
Finalisando Minister Endy Croes ta gradici directora sra.Rose- Marie Provance y docentenan pe caluroso recepcion. Ta bay traha riba e preocupacionnan pa por resolve esakinan. Palabra di gratitud na cada un di e docentenan nos ta contentoy orguyoso cu e trabou cu boso ta desplega.


text:
WILLEMSTAD.- Algun famia ta preokupá despues ku nan a tuma nota ku a vandalisá un kèlder den Santana Protestant den Roodeweg. Billy Jonckheer i su famia a bishitá e santana djadumingu último relashoná ku Dia di Mama. Nan a bai rindi tributo na nan mama i nan wela relashoná ku e dia aki. Jonckheer a splika ayera ku el a tuma nota ku tabatin un di e kèldernan habrí. E kaha di morto tabata tirá dilanti di e kèlder i no por a mira niun kaminda sobránan di e restunan mortal. Esaki ta un asuntu di preokupashon ku nos lo bai atendé, asina Jonckheer a bisa ayera. El a pone un portrèt tambe di e kèlder vandalisá riba retnan sosial.
Aktonan di vandalismo kontra kèldernan no ta algu nobo. Tin dos motibu básiko ku esei ta tuma lugá. Na promé lugá tin hende ta kere ku nan por haña atributonan balioso ku a dera un defuntu ku ne, manera renchi, kadena i otro prendanan. Tin sinembargo un desaroyo mas preokupante ku ta e kreensia den partinan di defuntu pa hasi brua kuné, konosí komo “magia negra”. Den e kuadro aki tabatin denunsia di diferente santana katóliko ku a vandalisá den último añanan kaminda a bai prinsipalmente ku e kabesnan di defuntu. Opviamente ku pa e famianan ta algu masha penoso pa tuma nota di loke a bin ta tuma lugá ku nan serinan kerí.
Parokianan tambe ta man na kabes pasobra nan no por hasi masha. Hopi biaha e santana ta keda serka di un misa pero sin vigilansia parti anochi. Den dia algun santana tin hende ta traha fiho na e sitio loke ta stroba “elementonan” ku mal intenshon pa yega na e santananan. Te asina leu ku ta konosí ta promé biaha ku a vandalisá un kèlder den santana protestant, aloménos asina ta parse segun e promé indikashonnan.


text:
Dia 18 di maart proximo dia piscadonan di Spaans Lagoen ta reta tur piscado di Aruba un biaha mas pa saca’fo ken ta e rey di djampou di Aruba. Djampou ta un di e piscanan mas gusta y mas codicia riba platonan rond nos isla y piscadonan di Spaans Lagoen ta specialisa riba djampou. Manera ya ta e tradicion, ta busca e rey di djampou di Aruba riba nos dia nacional di himno y bandera.
Reunion informativo y reunion di capitan y inscripcion
Dia 9 di maart lo tin un reunion informative na Spaans Lagoen unda por haña sa mas informacion y lo ta sigui despues pa e reunion di Capitan unda por registra pa participa na e torneo di diadomingo 18 di maart. Lo tin un premio special e biaha aki unda lo rifa un round trip ticket como tambe un weekend stay na Curacao entre e participantenan. Bin tende kico ta e reglanan pa bop or participa y haci e torneo di pesca di nos dia nacional ainda mas grandi.
Hopi premio pa ganadornan y participantenan
Danki na patrocinio generoso di hopi instancia e commission organisador por ofrece hopi premio pa diferente categoria y major ehemplarnan di varios tipo. Tambe tur boto participante cu cumpli cu rela ta yega na remarke pa premionan y no lubida riba e rifa special. Pesey mes, ta pidi tur piscado di Aruba pa avisa otronan como denter di poco nos lo sa ken ta e rey of reina di djampou di Aruba pa e aña aki.


text:
KRALENDIJK – Rijksdienst Caribisch Nederland ta hasi un di dos intento pa organisá siman di media pa periodismo. Den luna di yüni a posponé esaki despues ku doñonan di media na Boneiru a tene un bòikòt. E fecha nobo ta awor 16 di ougùstùs.
Ta inisiá e siman ku un presentashon di investigadó di media Renske Pin tokante resultadonan di e investigashon di media ku a tene aña pasá i e rekomendashonnan ku a sali afó. E opstákulo mas grandi den yüni i ku tabata motibu pa e bòikòt tabata e pensamentu ku ya lo tabatin un konseho kla a base di e rekomendashonnan pa kuminsá un servisio públiko di radiodifushon na Boneiru. Esei no tabata korekto.
Djaweps 18 di ougùstùs lo tuma lugá e anochi di Docu & Debate na Hotèl Plaza, kaminda públiko i periodistanan lo debatí ku otro riba e importansia di periodismo den komunidatnan chikitu. Hendenan na Statia i Saba por sigui e aktividatnan via Internèt.
Di 19 te 22 di ougùstùs periodistanan ta bai den meditashon ku otro den un asina yamá tayer Media Pressure Cooker. Ta reta periodistanan i hóbennan ku talento periodístiko pa amplia riba e importansia di periodismo na Boneiru, Statia i Saba. Huntu nan lo publiká un edishon spesial di Caribbean Kids News ku nan konklushonnan.
E evento di tres dia aki ku seshonnan di trabou, transmishonnan bibu i entrenamentu lo ta bou di guia di dosentenan di e islanan ruman manera Glenn Thodé, Sulin Passial i Kees Broere, ku tambe a tuma parti na e UNESCO Media Development Programme di Kòrsou i Aruba.
Djaluna 22 di ougùstùs despues di e wikènt di produkshon, e partisipantenan lo lansa nan publikashon riba internèt pa públiko. Durante un tayer di ñapa di Jeroen Pauw na final di aña lo pone atenshon èkstra riba téknikanan di entrevista.


text:
Kralendijk – E plan pa drecha mas kaminda na Boneiru ta kla. E kamindanan ku nan ta bai traha riba dje den e temporada binidero ta konosí. E úniko kos ku falta awor akí ta e último parti di e sèn ku Hulanda a primintí pa ehekutá e programa di kaminda (wegenprogramma), asina Entidat Públiko Boneiru ta bisa den un komunido pa prensa.
Ministerio di Infrastruktura i Maneho di Awa (I & W) ta finansiá e programa di kaminda. E ministerio ta depositá e sèn pa e kamindanan den diferente parti riba kuenta di banko di Entidat Públiko Boneiru. Esaki ta sosodé entre otro a base di progreso di e programa. Na e momentu aki Entidat Públiko Boneiru ta sperando riba e siguiente parti, di manera ku por ehekutá e programa segun e planifikashon ku nan a presentá. Awor akí ya kaba renobashon di Kaya Commerce ta den pleno marcha. E siguiente kamindanan ku nan ta bai kuminsá kuné ta Kaya Hermandad, Kaya Gramel i Kaya Neerlandia.
Fondo
Den e akuerdo di gobernashon di 2017 a disidí pa strukturalmente pone 5 mion euro disponibel pa eksplotashon di infrastruktura físiko na islanan BES for di 2018 te ku 2033. A stipulá un norma pa repartishon di manera ku tur aña ta reservá 2,75 mion euro pa Boneiru pa eliminashon di e retraso den mantenshon di e kamindanan.
Mester hasi uso di e medionan na un manera efisiente i efikas sí. Pa e motibu aki for di Den Haag (ministerio di Infrastruktura i Maneho di Awa) tur aña ta hasi un evaluashon a base di efisiensia i efikasia di e medionan. Na aña 2019 Boneiru a risibí e medionan pa promé biaha pa 2018 i 2019. Un suma total di 5,5 mion euro. Mas aleu na aña 2019 Boneiru a risibí un impulso pa un biaha so di 3 mion euro pa e kamindanan rònt di e skolnan. En total Boneiru a risibí pues 8,5 mion euro pa e kamindanan. Importante pa menshoná ta tambe ku a hasi un palabrashon ku e islanan por hasi petishon pa medionan pa e próksimo 4 aña, di manera ku nan tin un suma mas grandi pa por kuminsá ku proyektonan grandi di kaminda tambe.
Pa e motibu aki Boneiru a entregá un petishon pa medionan na rason di 11 mion euro pa 2021 te ku 2023. E suma akí no ta bini den un solo transakshon, pero nan ta pag’é den diferente parti. Na luna di yüli 2021 nan lo hasi un transakshon di 3 mion euro. Na fin di 2021 i durante 2022 e fondonan ku ta resta lo sigui. Ku e fondonan aki ta renobá en total 18 kaminda kompletamente (wak e komunikado pa prensa anterior). Na aña 2022 lo hasi un petishon pa e periodo di 2024 – 2028. Den kaso ku e trabounan kana rápidamente, kisas lo por hasi un apelashon riba e fondonan akí mas promé.
Tim di programa
Pa por hasi uso na un manera efisiente i efikas di e medionan, na fin di aña 2020 a formulá un programa, e Programa di Mas Aña pa Kamindanan di Boneiru (Meerjarenprogramma Wegen Bonaire – MJOP). Pa ehekushon di e programa akí a lanta un tim apart, pa kua a kontratá vários profeshonal eksterno. E munisipionan Rotterdam i Alphen aan de Rijn ta aktua komo konsehero.
Banda di planifikashon i realisashon di renobashon di e kamindanan e tim ta dirigí su mes entre otro tambe riba mehorashon di proseduranan atministrativo i finansiero, komunikashon i organisashon di un sistema profeshonal pa maneho di kaminda (Gisib), den kua ta inkluí tur informashon di tur kaminda na Boneiru; den esaki e tim ta traha huntu ku e kompanianan di utilidat. E tim ta dirigí su mes tambe riba formulashon di e plan di término mas largu (2023 i mas aleu) pa renobashon i mantenshon di e kamindanan.


text:
Kralendijk- Awe mainta algu promé ku 8 or di mainta koriente a kai afó rònt Boneiru. Algun ratu pasá WEB a konfirmá ku ta trata aki di un asina yamá ‘blackout’ ku ta nifiká ku hinter e ret di koriente a kai.
Segun un mensahe kòrtiku di WEB, ainda ta buskando origen di e problema. “Na e momentunan aki tin un interupshon riba e ret di koriente na Boneiru kompleto e asina yamá “Black-out”. E tim di WEB na e momentunan aki ta hasiendo investigashon na e kousa di e black-out”, asina WEB a laga sa riba retnan sosial.
WEB a primintí tambe di duna mas informashon asina ku nan tin esaki.


text:
Èrfpagt
Pa bini na remarke pa un parsela di èrfpagt pa konstrukshon di kas, e persona ku ta hasi petishon mester yena un formulario i entregá esaki na Direktorado di Planifikashon i Desaroyo.
Loke e persona ku ta hasi petishon mester entregá ta bai huntu ku e formulario aki. E persona ku ta hasi petishon mester ta mayor di edat, e mester ta inskribí na Boneiru i e no mester ta den poseshon di un parsela di èrfpagt òf un parsela propiedat. Na momentu ku entregá e petishon ku e informashonnan korekto, ta registrá esaki i e ta bai riba un lista di espera. Asina ku tin parsela disponibel lo ofresé esakinan na esunnan ku ta sigui promé riba e lista di espera. Den kaso di un plan di parselashon ku vários parsela lo traha un lista ‘ad-random’ pa ofresé vários persona ku a hasi petishon un parsela.
Despues di e oferta aki i konsehonan konserní nos ta kuminsá ku markamentu i midimentu di e parselanan. Despues ta emití un desishon pa e persona(nan) ku a hasi petishon ku un durashon di tres luna pa e akta notarial. Despues di e akta notarial e persona(nan) ku a hasi petishon por pidi un pèrmit di konstrukshon pa konstrukshon di un bibienda. Den e desishon i akta tin kondishonnan menshoná, ku e persona(nan) ku a hasi petishon mester kumpli kuné.
Pa petishon pa un parsela ku meta komersial e persona(nan) ku ta hasi e petishon mester skirbi un karta inkluyendo e gastunan pagá i informashon mas aleu di por ehèmpel Kámara di Komèrsio i pèrmit di establesimentu. Tin otro kondishonnan mará na parsela komersial.
Disputa di opinion kontra un nota di èrfpagt
Na departamento di Finansa bo por entregá un keho kontra un nota di derecho di èrfpagt. Bo por hasi esaki pa medio di entregá un keho por eskrito na bali òf pa medio di manda e keho den un email huntu ku su aneksonan pa belasting-olb@bonairegov.com


text:
Konseho di Minister di Reino a nominá Ajamu Baly pa nombramentu dor di Rei Willem-Alexander komo Gobernador nobo di Sint Maarten. E ta susesor di Eugene Holiday den e funshon aki, kual su di dos término di mandato ta finalisá riba 10 di òktober. Gobernador aspirá Baly lo asumí e enkargo komo Gobernador durante di un reunion solèm den Staten di Sint Maarten.
Gobernador di Sint Maarten ta representá Rei i den e kapasidat aki e ta hefe di e gobièrnu di Sint Maarten. Den e funshon aki e ta inviolabel i e ministernan ta responsabel. Komo órgano di Reino, Gobernador ta atendé i pèrkurá pa e interesnan di Reino Hulandes. Rei ta nombra Gobernador pa un periodo di 6 aña. E por keda te maksimal 12 aña den e funshon.
Ajamu Baly (1977) a nase na Sint Maarten. El a studia Derecho Hulandes na Universidat di Amsterdam. For di 2014, e ta traha komo direktor-sekretario di e Hunta di Konseho (Raad van Advies) di Sint Maarten. Tambe for di komienso di e aña aki e ta hues komisario suplente di e Korte Komun di Hustisia. For di 2017 e ta miembro di e Hunta di Komisario di Banko Sentral di Kòrsou i Sint Maarten.
Konseho di Minister di Reino a yama danki na Gobernador saliente Holiday pa su empeño pa Reino.


text:
KOMUNIKADO KUERPO POLISIAL KÒRSOU: Hòmber heridá kantu di kaminda
KOMUNIKADO DI PRENSA 390 /2022
18 ougùstùs 2022
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaweps 18 di ougùstùs 2022 alrededor di 03.50’or, un siudadano ku tabata trafiká den
Kaya Macario Prudencia, a bin enkontrá un hòmber drumí abou for di su konosementu i ku
bastante sla na su kara.
Mesora Sentral di Polis a dirigí un unidat polisial na e sitio i bèrdat a bin topa ku e hòmber
aki.
No ta konosí si el a wòrdu maltratá òf ku e tabata enbolbí den un aksidente, di kua e
vehíkulo a bai for di e sitio.
Ambulans a transportá e víktima den estado krítiko pa sala di emergensia di C.M.C.
Investigashon den e kaso aki ta sigui.


text:
September 11, 2020
Digicel ta firma akuerdo ku Biblioteka Nashonal di Kòrsou
WILLEMSTAD: Resientemente Digicel Kòrsou a firma un akuerdo ku Biblioteka Nashonal Kòrsou (BNK) pa durante 3 aña konsekutivo patrosiná e kompra di un kantidat di buki. Digicel konhuntamente ku BNK tin algun luna trahando riba e plan, kual a keda inspirá den Siman di Buki 2019. E bukinan keda usá den e proyekto di “Voorlezen “ na momentu ku BNK bishitá skolnan rònt Kòrsou pa stimulá lesamentu di buki serka e muchanan. Tambe, Digicel a hasi posibel pa BNK risibí algun unidat MiFi, di manera ku BNK por ‘live stream’ for di e klasnan ku nan ta bishitá.
Ku e konekshon aki BNK por bai den vários bario di Kòrsou i eduká mayor i mucha kon pa aksesá e wèpsait di BNK pa lesa buki grátis online i tambe kon pa bira miembro i fia buki online”.
E akuerdo ku Biblioteka Nashonal Kòrsou ta enserá un donashon pa e kompra di 180 buki pa mucha, repartí den 60 buki pa aña, durante 3 aña konsekutivo. Biblioteka Nashonal Korsou ke gradisi Digicel pa su gran aporte na stimulashon di lesamentu den nos pais.
Riba e imagen por tuma nota di Jeannine Bakhuis lider di e proyektonan di Ban Lesa di BNK huntu ku Arthur Tholel Relashonista Publiko di BNK i Aively Alejandra di Digicel.